UMNO kini sebahagian kerajaan, kenapa tiada keadilan untuk ayah? soal anak Najib

Seorang anak lelaki bekas perdana menteri, Datuk Mohd Nazifuddin Najib membangkitkan isu keadilan terhadap bapanya, Datuk Seri Najib Razak yang sehingga hari ini masih tidak terbela.

Nazifuddin berkata UMNO kini sudah sebahagian daripada kerajaan campuran yang dibentuk bersama Pakatan Harapan (PH)-DAP tetapi masih tidak dapat mendapatkan keadilan untuk pemimpin utama mereka sendiri.

“Jika UMNO hari ini yang mana adalah sebahagian daripada kerajaan dan jaguh orang Melayu, kenapa kita (UMNO) tidak boleh mendapatkan keadilan untuk pemimpin kita sendiri.

“Jika Tun Razak (Perdana Menteri Malaysia kedua) dipenjarakan hari ini dan bukan DSN (Datuk Seri Najib), adakah kita akan dapat keadilan untuknya?” soalnya menerusi kenyataan semalam.

Nazifuddin membangkitkan persoalan tersebut sebagai mengenang genap setahun tempoh ayahnya dipenjarakan.

Dalam pada itu Ketua UMNO Langkawi itu berkata, rakyat sudah bersuara bahawa ia bukan sekadar isu ekonomi dan keperluan asas tetapi isu prinsip serta hak asasi manusia sewaktu pilihan raya negeri (PRN) baru-baru ini.

Beliau berkata, apa yang sedang berlaku kepada bapanya adalah sesuatu yang zalim dan cukup menyedihkan berdasarkan ulasan seorang Hakim yang menghakimi Najib mengenai dana RM42 juta.

“Duit ini yang bukannya dari hasil rompakan atau mana-mana sumber yang salah di sisi perundangan, bahkan bukan pula dari kantung KWAP (Kumpulan Wang Persaraan Diperbadankan) tetapi diberi oleh syarikat-syarikat perniagaan bagi tujuan CSR (tanggungjawab sosial korporat).

“Malahan terbukti berkali-kali oleh pihak bank dan SPRM (Suruhanjaya Pencegahan Rasuah Malaysia) dalam perbicaraan itu akan terdapatnya ‘money trail’ bahawa ayahanda turut menerima sekurang-kurangnya RM642 juta sumbangan mahupun derma dari Arab Saudi.

“Ini termasuk pindahan terus dari akaun bank Kementerian Kewangan Arab Saudi ke akaun ayahanda. Dokumen pembuktian ini telah pun ‘leak’ dan tersebar meluas di lapangan media sosial,” katanya lagi.

Sementara itu Mohd Nazifuddin berkata, beliau dan ahli keluarga tidak faham serta kecewa kepada rakyat yang bagaikan tidak menghargai jasa bekas Perdana Menteri itu dalam menaikkan negara sepanjang memegang tampuk pemerintahan negara.

Malah ujarnya, bukti kecemerlangan mudah diperoleh di saluran media sosial atau enjin carian dan bukan hanya rekaan keluarga itu untuk menceritakan kesedihan terhadap hukuman penjara terhadap bapanya.

“Setahun berlalu, keadilan buat ayahanda bagaikan sirna. Ayahanda masih di belakang tirai besi, masih cuba tersenyum untuk kita semua.

“Sejujurnya kami ahli keluarga DSN tidak dapat membendung rasa kecewa kerana setiap pengorbanan yang beliau lakukan dalam memberikan khidmat untuk rakyat dan negara ibarat mengorbankan nyawanya, tidak dihargai,” ujarnya.


Covid-19 : Pengundi positif dilarang naik Grab, bas keluar undi

Pesakit Covid-19 yang mahu keluar mengundi pada Pilihan Raya Umum ke-15 (PRU-15), Sabtu ini dilarang menaiki kenderaan awam termasuk Grab.

Menurut Kementerian Kesihatan Malaysia (KKM), pesakit Covid-19 diwajibkan memakai pelitup muka sepanjang masa bagi mengelakkan jangkitan.

Pesakit juga tidak dibenarkan singgah ke mana-mana sebelum atau selepas mengundi dan terus pulang ke rumah sebaik selesai proses pengundian di pusat pembuangan undi masing-masing.

Peringatan itu dikeluarkan KKM melalui Nasihat Am kepada Pengundi PRU di Facebook, hari ini bagi memastikan proses pengundian berjalan dengan selamat serta mengurangkan risiko jangkitan kepada pengundi lain juga petugas di pusat pembuangan undi.

Selain itu, pesakit juga perlu mematuhi penjarakan fizikal yang selamat ketika berada di pusat pembuangan undi.

KKM turut mengingatkan pengundi positif Covid-19 untuk tidak singgah di mana-mana tempat sama ada sebelum atau selepas mengundi dan segera pulang selepas selesai membuang undi.


UMNO cuba jadi tukang atur dan besar kepala, kata Hadi

Rundingan dengan UMNO gagal kerana tindakan besar kepala pemimpin parti tersebut yang dilihat cuba menentukan semua keputusan, kata Tan Sri Abdul Hadi Awang.

Presiden PAS itu berkata walaupun berunding demi mengelakkan perpecahan sesama agama dan bangsa, namun UMNO sebaliknya memilih perpecahan dan tidak mahu bertolak-ansur, malah cuba menjadi tukang atur.

“Yang terakhir selepas Parlimen dibubarkan, mereka ajak jumpa. Maka saya dan Timbalan Presiden (Datuk Seri Tuan Ibrahim Tuan Man) pergi berjumpa, mereka letak syarat PAS boleh bersama UMNO sekiranya kita putuskan hubungan bersama parti lain terutama Bersatu.

“Minta PAS buat keputusan segera, mereka perintah (arah) kita. Kemudian cakap pula beberapa kerusi PAS di Kelantan, Terengganu dan Pahang minta diberi kepada UMNO. Mereka cuba jadi tukang atur kita.

“Disebabkan itu kita pilih PN bukan Muafakat Nasional (MN) kerana dalam UMNO masih ada yang keruh, yang rasuah, yang masih dibicara. Kita tahu ada yang bersih dalam UMNO, tapi mereka dicantas tak jadi calon, yang penyangak jadi calon,” katanya semasa Ceramah Perdana di Markas PAS Pokok Sena semalam.

Jelas Hadi lagi, pemimpin UMNO hanya sibuk berkelahi sesama mereka berebut jawatan, ia terbukti sebelum ini apabila dua kali melakukan angkara sehingga kerajaan Perdana Menteri dipimpin oleh Naib Presiden UMNO, Datuk Seri Ismail Sabri Yaakob pun turut ditekan supaya dibubarkan Parlimen awal.

“Tiba-tiba perangai lama UMNO jadi lagi, berkelahi sesama sendiri nak jadi Perdana Menteri, nak kementerian, nak jawatan. Setelah kalah (Pilihan Raya Umum Ke-14) mereka tak insaf, bukan semua tak insaf, ada (Ahli Parlimen) yang insaf dan nak buat perubahan.

“Kita ajak mereka (UMNO) kepada perpaduan ummah bersama Bersatu, Gerakan dan parti lain. Tiba-tiba mereka minta hanya UMNO dan PAS sahaja (dalamMN).

“Kalau UMNO dan PAS sahaja itu bukan perpaduan, tapi itu tujuan politik. Akhirnya mereka buat tindakan nak jatuhkan kerajaan, jumpa dengan (Ahli Parlimen) PH, tapi tak semua Ahli Parlimen UMNO setuju,” katanya lagi.


Tindakan keluar parti tak beri kesan besar, Hamzah bidas pentingkan diri

Selepas spekulasi berkemungkinan terdapat seorang lagi Ahli Parlimen (MP) bakal keluar parti, Setiausaha Agug Bersatu Datuk Seri Hamzah Zainudin menyifatkan langkah tersebut hanya mementingkan diri semata-mata.

Terdahulu, media melaporkan berkungkinan MP Segamat, Datuk Seri Dr. Santhara Kumar bakal keluar Bersatu dengan mengikut jejak sama yang dilakukan MP Ampang, Datuk Zuraida Kamaruddin sebelum ini.

Bagaimanapun, Hamzah berkata tindakan tersebut tidak akan memberi kesan besar kepada parti kerana perjuangan seorang individu tidak penting tetapi yang lebih penting adalah perjuangan dibawa oleh ahli-ahli parti itu sendiri.

“Seorang Ahli Parlimen yang mengambil keputusan untuk keluar parti tidak akan memberi kesan besar. Tindakan seperti itu hanyalah berdasarkan kepentingan dirinya sahaja.

“Perjuangan yang dibawa oleh ahli-ahli parti lebih mustahak berbanding kepentingan kehendak seorang individu.

“Saya akan membuat pengumuman mengenai perkara ini kemudian ” katanya dipetik laporan Utusan Malaysia.

Hamzah bagaimanapun tidak mengulas sama ada sudah menerima surat mengenainya daripada Santhara.

Santhara sebelum dilaporkan keluar Bersatu dan telah menyerahkan surat mengenainya kepada Setiausaha Agung Bersatu.

Sementara itu, mengenai logo baharu Perikatan Nasional (PH), Hamzah berkata, perkara itu telah diserahkan kepada beberapa syarikat untuk menguruskan reka cipta logo yang baharu.

“Kita akan mengadakan mesyuarat PN tidak lama lagi dan kita telah melantik beberapa syarikat untuk mereka cipta beberapa corak logo tersebut.

“Setelah membuat pemilihan kita akan meluluskannya nanti dalam mesyuarat tersebut,” katanya lagi.


Ringgit, bursa diniagakan tinggi

Ringgit dan Bursa Malaysia diniagakan tinggi sedikit hari ini (27 Jun) dipengaruhi Jawatankuasa Dasar Monetari (MPC) dan pengukuhan dagangan di Wall Street.

Bagi ringgit, ianya dibuka meningkat sedikit berbanding dolar Amwrika Syarikat (AS$) pada pembukaan urus niaga pagi Isnin dengan pelabur menjangkakan kadar dasar semalaman (OPR) yang lebih tinggi ditetapkan pada mesyuarat MPC keempat minggu depan untuk membendung inflasi, kata seorang penganalisis.

Pada jam 9.00 pagi, mata wang tempatan meningkat kepada 4.3990/4020 berbanding dolar AS daripada 4.4010/4045 pada penutup Jumaat.

Ketua Ekonomi Bank Islam Malaysia Bhd Dr Mohd Afzanizam Abdul Rashid berkata ringgit akan kekal dalam julat ketat kerana peserta pasaran juga akan mempertimbangkan kemungkinan keputusan mesyuarat itu.

“Ini benar terutamanya apabila kadar inflasi semasa berterusan berada pada 2.8 peratus sehingga Mei. Ia memberi kita gambaran bahawa kadar faedah sebenar sudah berada di zon negatif memandangkan paras OPR nominal ialah 2.00 peratus. Justeru, peningkatan OPR nampak ketara,” katanya menurut Bernama.

Sementara itu, Mohd Afzanizam menambah berikutan paras kadar inflasi yang meningkat bersama dengan pengetatan monetari yang agresif oleh Rizab Persekutuan (Fed), terdapat tanda-tanda kemunculan kelembapan ekonomi.

“Berdasarkan testimoni yang dibentangkan pengerusi Fed Jerome Powell pada minggu lepas, kita dapat melihat dengan jelas desakan daripada Ahli Kongres tentang bagaimana pengetatan Fed boleh menjejaskan ekonomi.

“Dalam hal itu, sebarang tanda kelembapan ekonomi akan meyakinkan Fed untuk memikirkan semula strategi mereka bagi mengunjurkan keupayaan untuk penurunan sederhana ekonomi,” katanya.

Bagaimanapun, mata wang tempatan diniagakan bercampur-campur berbanding mata wang utama yang lain.

Ringgit menambah nilai berbanding pound Britain kepada 5.3985/4021 daripada 5.4128/4171 pada penutupan Jumaat minggu lepas dan meningkat berbanding euro kepada 4.6440/6472 daripada 4.6444/6481 sebelumnya.

Mata wang tempatan itu lemah berbanding dolar Singapura kepada 3.1727/1754 daripada 3.1710/1740 dan merosot berbanding yen Jepun kepada 3.2670/2697 daripada 3.2590/2621 pada Jumaat lalu.

Sementara itu, Bursa Malaysia dibuka tinggi pada pagi urus niaga Isnin selepas dagangan di Wall Street mengukuh semula dengan ketiga-tiga indeks utama AS menunjukkan peningkatan pada penutupan urus niaga Jumaat minggu lepas, kata seorang peniaga.

Pada jam 9.05 pagi, indeks penanda aras FTSE Bursa Malaysia KLCI (FBM KLCI) menokok 2.99 mata kepada 1,439.69 daripada 1,436.70 berbanding penutup urus niaga Jumaat lepas.

Indeks utama itu memulakan urus niaga pagi ini 2.12 mata lebih tinggi pada 1,438.82.

Pergerakan harga di pasaran secara keseluruhan menyaksikan kaunter untung mengatasi kaunter rugi 198 berbalas 99, manakala 189 kaunter tidak berubah, 1,822 tidak diniagakan dan 55 yang lain digantung.

Jumlah dagangan adalah sebanyak 169.15 juta unit bernilai RM58.65 juta.

Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, walaupun berdepan dengan pelbagai masalah, Purata Perindustrian Dow Jones (DJIA) melonjak 823 mata manakala Nasdaq menambah 375 mata apabila hasil 10 tahun AS meningkat kepada hampir 3.14 peratus pada Jumaat lepas.

Sementara S&P 500 lebih tinggi sebanyak 116.01 mata untuk ditutup pada pada 3,911.74.


Ismail Sabri dapat anugerah doktor kehormat dari universiti ranking corot

Perdana Menteri Datuk Seri Ismail Sabri Yaakob menerima anugerah Ijazah Kehormat Doktor Perubatan dari Universiti Nihon, pada Selasa (24 Mei 2022), yang dilaporkan bagi mengiktiraf usaha dan sumbangan beliau memerangi pandemik Covid-19.

Anugerah diberikan di sekolah perubatan universiti itu Itabashi, sebuah bandar di Tokyo, ketika Perdana Menteri mengadakan lawatan kerja rasmi ke Jepun selama enam hari.

Mengikut usnews.com, Universiti Nihon berada pada kedudukan #1,270 terbaik pada peringkat global (Best Global Universities); #372 peringkat Asia dan #39 di Jepun.

Sebaliknya, laman sesawang sama turut meletakkan Universiti Malaya pada kedudukan #211 pada peringkat global, #29 (terbaik di Asia); dan (#1 terbaik di Malaysia), sekali gus jauh lebih baik daripada Universiti Nihon.

Universiti Malay memperoleh 63.3 skor peringkat global manakala Universiti Nihon dengan 33.2 skor global.

Bagaimanapun, laman sesawang Universiti Nihon meletakkan kedudukan mereka antara 501 hingga 550 terbaik peringkat global, dan 401 hingga 450 pada peringkat Asia.

Sementara itu, memetik Bernama, Ismail Sabri berkata anugerah itu bukan hanya untuknya tetapi buat seluruh Keluarga Malaysia yang bersatu hati bersama-sama kerajaan menghadapi pandemik Covid-19.

“Sesungguhnya anugerah ini merupakan satu pengiktirafan besar bukan hanya untuk saya tetapi buat seluruh Keluarga Malaysia yang telah membuktikan keupayaannya untuk menangani pandemik Covid-19 dengan cara sendiri,” katanya dalam ucapan penerimaan anugerah itu.

Mengimbau ketika pandemik Covid-19 melanda Malaysia, Ismail Sabri berkata beliau diamanahkan sebagai Menteri Kanan Pertahanan Kluster Keselamatan pada Mac 2020 yang bertanggungjawab menerajui serta mempengerusikan mesyuarat khas menteri-menteri dalam memerangi ancaman pandemik Covid-19.

Bermula detik itu, katanya seluruh kekuatan dan aset digembleng secara bersama iaitu agensi-agensi kerajaan termasuk pasukan kesihatan dan keselamatan selaku barisan hadapan digerakkan secara bersepadu dalam usaha menangani wabak berkenaan.

“Peperangan menentang Covid-19 ini, merupakan sesuatu yang besar dan mencabar,” katanya.

Berkongsi pengalaman Malaysia memerangi pandemik Covid-19, Ismail Sabri berkata segala faktor yang boleh menjadi punca kepada penularan wabak itu dikenal pasti dan ditangani sebaiknya.

Beliau juga berkata kerajaan terpaksa bertindak tegas pada peringkat awal dengan mengadakan Perintah Kawalan Pergerakan (PKP) dan rakyat tidak dibenarkan keluar rumah kecuali untuk urusan penting sahaja.

“Kita berperang dengan musuh yang tidak kelihatan namun berada di sekeliling kita. Setiap peperangan mesti dimenangi dan nyawa rakyat Keluarga Malaysia mesti diselamatkan,” katanya.

Ismail Sabri berkata Malaysia sudah hampir berjaya, dengan Malaysia mulai 1 April sudah membuka pintu sempadan dan mulai 1 Mei pula, prosedur operasi standard dilonggarkan seperti pemakaian pelitup muka hanya diwajibkan di kawasan tertutup dan tiada lagi penjarakan fizikal dan ia membolehkan semua sektor ekonomi dibuka sepenuhnya.

“Inilah hasil strategi kesihatan yang berkesan dan pelaksanaan kawalan pergerakan serta sokongan penuh daripada rakyat akhirnya kita berjaya melandaikan lengkung jangkitan pandemik Covid-19,” katanya.

Menurutnya, Malaysia juga diiktiraf antara negara terbaik menangani pandemik Covid-19 oleh beberapa agensi seperti Bloomberg dan Nikkei.

Kato dalam kata-kata penghargaannya mengakui Ismail Sabri memainkan peranan penting dalam menangani pandemik Covid-19 dan memberi keutamaan kepada kehidupan dan kesihatan rakyat.

Ini telah menyumbang dengan ketara kepada pembinaan kepercayaan dalam kerjasama perubatan antarabangsa dan peningkatan teknologi dalam diagnosis dan rawatan jarak jauh serta latihan pemulihan fungsi, katanya.

“Pencapaian sedemikian amat dipandang tinggi oleh rakyat Malaysia,” kata Kato.


‘Biar dia pukul saya asalkan dia baik’

Mencegah kezaliman merupakan cabang ‘amar makruf dan nahi mungkar’ yang diwajibkan oleh Allah Taala ke atas hamba-hambanya. – Gambar fail ST

Beberapa hari yang lalu saya berbual bicara dengan seorang peguam syarie tentang dunia dan realiti perkahwinan dan alam rumah tangga masa kini.

Macam-macam kisah yang beliau kongsikan, antaranya trend masa kini ramai isteri yang membela “biawak hidup” di dalam rumah. Saya melihat seakan-akan pola dan gaya kehidupan seperti ini semakin berleluasa dalam masyarakat kita. Serius saya kata, ini amat membimbangkan.

Ada kes isteri kerja membanting tulang mencari rezeki demi ‘membela’ suami yang sihat walafiat dan malas bekerja selama 37 tahun. Si isteri bukan sahaja menanggung makan dan minum si suaminya, bahkan atas nama cinta, si isteri bertindak menukar nama rumah yang dibeli dengan hasil titik peluhnya sendiri kepada nama suami.

Diringkaskan hikayat, si suami pergi ke Thailand untuk nikah seorang lagi. Kemudian menghalau isteri dan anak-anaknya dari rumah tersebut sebab si suami nak bawa isteri baharu tinggal di dalam rumah itu.

Bila isteri malang itu ditanya, “Mengapa puan sanggup berkorban macam ni sehingga memudaratkan diri dan anak-anak?” Isteri malang menjawab, “Saya ikhlas nak tolong dia (suami).”

Ada satu lagi kes, si suami yang cukup beri nafkah kepada isteri dan anak-anak, tetapi si suami jenis tangan yang cepat naik memukul anak dan isteri. Suatu hari si suami marah kepada salah seorang anaknya yang berusia setahun setengah kerana enggan makan makanan yang diberikan.

Lalu anak itu dipukul oleh suami, lantas si ibu bangun membela si anak daripada terus melakukan keganasan. Malah si isteri mendapat bala yang lebih besar, iaitu si suami merangkul kepala isterinya dan menghentakkan ke dinding.

Bila pihak guaman bertanya kenapa tidak bertindak membela nasib sejak dari dulu lagi. Jawab si isteri, “Tak apalah, walaupun dia pukul saya dan anak-anak namun dia tetap jalankan tanggungjawabnya sebagai seorang suami, nafkah tak pernah miss”.

Dalam Fiqh Islami, ada perbahasan khusus tentang suami nusyuz. Suami dikira nusyuz kepada isteri sekiranya suami mengkasari isteri secara fizikal atau mulut yang membawa kepada kesakitan tubuh badan dan mental.

Yang dinamakan suami yang nusyuz tidak perlu tunggu si suami buat dua perkara dalam satu masa, iaitu mengkasari isteri dan tidak memberi nafkah kepada isteri (tidak menunaikan hak isteri). Cukup berlaku salah satu dari dua salah laku tersebut, si suami dikira nusyuz dan isteri berhak membuat aduan di Mahkamah Syariah.

Ada satu lagi kisah seorang isteri yang makan hati dan berulam jantung dengan kekejaman si suami sejak sekian lama. Bila si isteri dinasihatkan agar bawa kes ini ke mahkamah dan tuntut perpisahan agar keadilan pada dirinya dan anak-anak lebih terbela.

Lalu respon si isteri, “Saya sayangkan suami saya, macamana kejam dan ganas yang dia lakukan, dia tetap suami saya. Saya perlu jadi seperti Asiah yang tetap sabar dan setia dengan suaminya Firaun yang sangat jahat dan kejam.”

Sebenarnya ada seribu satu kisah isteri malang yang tidak kita ketahui dan saya percaya masih ramai isteri yang tidak terbela nasibnya. Kadang-kadang saya terfikir mungkin antara faktor masalah ini semakin meruncing dan menjadi-jadi disebabkan si isteri sendiri yang tidak mahu ke hadapan untuk menuntut keadilan.

Berdasarkan kisah-kisah yang dikongsikan, sikap isteri yang enggan bertindak antara sebabnya salah faham tentang fakta dan konsep agama yang tepat.

Seperti contoh di atas, si isteri tidak memahami konsep ikhlas yang sebenar. Islam tidak menuntut penganutnya agar ikhlaskan hati untuk membantu seseorang agar dia dapat terus melakukan kezaliman.

Banyak kes yang saya dengar si isteri tidak mahu menuntut keadilan sebab takut jatuh hukum derhaka pada suami. Belum lagi si suami yang salah guna kuasa, tambahan pula ada suami yang suka menunggang agama sebagai lesen untuk dirinya melakukan kezaliman.

Contohnya, “Kalau kau tak bagi duit kat aku, kau dikira derhaka pada suami. Kau nak masuk neraka?” Sedangkan Islam menegaskan bahawa suami tiada kuasa mutlak untuk mengarah isterinya, apatah lagi arahan yang menjejaskan haknya yang sepatutnya ditanggung dan dilindungi. Bukan untuk diperas dan diugut.

Dalam hidup rumah tangga kesetiaan itu merupakan salah satu elemen penting dalam kehidupan. Tetapi kesetiaan yang dihulurkan kepada ‘suami yang kejam’ akan membawa banyak kemudaratan.

Memilih untuk terus hidup dengan pasangan yang terus menerus melakukan kezaliman bukan suatu tindakan yang bijak. Berhujah dengan kisah serikandi Asiah, ibu angkat Nabi Musa ﷺ adalah pendalilan yang tidak tepat.

Firaun terkenal dengan kejahatan dan kezaliman terhadap Bani Israel serta sombong dan angkuh menolak keimanan kepada Allah Taala. Namun tiada satu riwayat pun (hatta israiliyyat) yang menceritakan si Firaun melakukan keganasan dan kezaliman rumah tangga terhadap Sayyidah Asiah.

Maknanya Firaun jahat terhadap rakyat sahaja tetapi tidak pada isterinya.

Menurut sebahagian riwayat, Asiah diseksa oleh Firaun sehingga mati setelah diketahui keislamannya. Sedangkan sebelum itu beliau tidak pernah diperlaku ganas oleh suaminya.

Kisah duka sengsara dalam rumah tangga terlalu banyak yang boleh dikongsikan. Isu di sini bukanlah berapa banyak cerita yang boleh kita kongsikan, tetapi di luar sana dan keliling kita ramai yang merana dan terseksa.

Oleh itu menjadi tanggungjawab kita sebagai masyarakat prihatin agar mengambil berat tentang perkara ini.

Jika kita nampak sebarang keganasan yang timbul sama ada dari pihak suami atau isteri, kita perlu campur tangan untuk menghindari kezaliman ke atas seseorang, terutama ia berlaku dalam kalangan ahli keluarga dan sanak saudara.

Ya, ada masalah rumah tangga orang kita sebagai orang luar tak layak campuri, namun jika seseorang itu melakukan kemungkaran kepada pasangannya, maka kita mesti ‘busy body’.

Wallahu A’lam.

Dr Abu Ruqayyah Ba ‘Alawi

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Bagi Tok Mat, rakyat mudah lupa kecurian duit rakyat 1MDB?

Kecurian wang dana 1Malaysia Development Berhad (1MDB) bukan menjadi isu besar untuk UMNO kembali menang pilihan raya umum ke-15 (PRU-15), malah dianggap sudah dilupakan oleh rakyat.

Timbalan Presiden UMNO, Datuk Seri Mohamad Hasan semalam berkata isu 1MDB sudah basi, kononnya rakyat sudah lupa dengan pencurian besar-besaran wang negara itu yang kini menyebabkan negara terpaksa menanggung hutang RM32.08 bilion.

Mudah bagi Tok Mat untuk bercakap sedemikian kerana bukan beliau dan UMNO yang membayar hutang tersebut, tetapi yang terpaksa membayarnya adalah rakyat.

Setiap hasil yang dikutip kerajaan daripada rakyat menerusi cukai yang dikenakan akan digunakan untuk membayar hutang 1MDB, bukankah sepatutnya wang sebanyak itu disalurkan untuk membantu rakyat yang susah dan membangunkan negara.

Sikap yang tidak endah dengan amalan mencuri ini nampaknya masih menebal dalam UMNO apabila pemimpin mereka sendiri seakan menyokong aktiviti sedemikian, ia lama-kelamaan dibimbangi akan menjadi barah dalam negara.

Sudahlah bekas Presiden UMNO, Datuk Seri Najib Razak dilabel “national embarassment” oleh mahkamah sebelum ini, nampaknya sifat malu dengan perbuatan jenayah sudah tidak lagi tiada erti dikalangan pemimpin politik.

Malu adalah perkara yang dituntut dalam agama Islam, malah sifat malu penting untuk mengelakkan daripada sesuatu bangsa itu hilang maruahnya kerana apabila tiada rasa malu maka hilanglah harga diri satu bangsa tersebut.

Janganlah kemaruk hendak berkuasa sampai hilang rasa malu sehingga benda haram mencuri duit pun menjadi halal, bagaimana sesebuah negara hendak maju apabila pemimpinnya sendiri korup dan merelakan rasuah berlaku di depan mata sendiri.

Sepatutnya Mohamad atau Tok Mat mengambil iktibar dan insaf dengan perbuatan mencuri wang rakyat menerusi 1MDB, bukankah itu menjadi punca utama kejatuhan kerajaan UMNO-Barisan Nasional (BN) semasa Pilihan Raya Umum Ke-14 (PRU-14) yang lalu.

Janganlah Tok Mat memperlekehkan intelek dan daya berfikir rakyat dengan mengganggap semua perkara boleh dilupakan rakyat, kemenangan dalam Pilihan Raya Negeri (PRN) bukanlah ukuran sebenar kerana peratusan pengundi yang rendah bukan cerminan majoriti rakyat.

Terdahulu, bekas Ketua Pegawai Eksekutif Lembaga Tabung Haji (TH), Datuk Nik Mohd Hasyudeen Yusoff, berkata, kerajaan terpaksa membelanjakan puluhan bilion ringgit yang sepatutnya digunakan bagi perbelanjaan pembangunan bagi menanggung kerugian hutang yang berlaku akibat isu 1MDB.

Pembangunan negara khususnya khususnya membabitkan pembinaan infrastruktur keperluan rakyat secara tidak langsung terjejas disebabkan kelemahan dalam tadbir urus syarikat korporat khususnya yang berkaitan dengan kerajaan.

“Jadi cuba bayangkan dengan jumlah tersebut, berapa banyak sekolah dan berapa puluh kilometer (KM) jalan yang kita boleh bina.

“Jadi itu adalah perkara yang rakyat terpaksa kena lepaskan sebab kerajaan kena selesaikan liabiliti seperti ini,” ujarnya sebelum ini.

Untuk rekod, Menteri Kewangan, Tengku Datuk Seri Zafrul Tengku Abdul Aziz memberitahu Dewan Rakyat sebelum ini komitmen hutang 1MDB adalah sebanyak RM32.08 bilion setakat 30 Jun lalu, membabitkan sukuk IMTN terbitan 1MDB berjumlah RM9,888 juta; Bon terbitan 1MDB Global Investment Limited (GIL) berjumlah RM14,094 juta dan Bon terbitan 1MDB Energy (Langat) Limited (1MELL) berjumlah RM8,101 juta.

Ujarnya, jumlah baki itu dibuat dengan andaian kadar tukaran wang asing AS$1 bersamaan dengan RM4.50.


Wajib keluar mengundi, pilih parti bukan calon, kata Hadi Awang

PAS melahirkan kebimbangan berkaitan budaya yang semakin menular dalam kalangan umat Islam, terutama membabitkan anak-anak muda di mana mereka tidak mengambil peduli berkenaan pilihan raya.

Timbalan Pengerusi Perikatan Nasional (PN) Tan Sri Abdul Hadi Awang berkata sekiranya keluar mengundi pun, golongan ini akan memilih calon yang mereka suka sahaja, bukannya atas dasar parti, sedangkan kaum Cina dan India yang bukan Islam memilih perjuangan parti.

Mengambil contoh kaum Cina tetap mengundi DAP walaupun calonnya adalah Melayu atau India, beliau berkata kaum itu tetap kekal memilih parti, berbanding calon.

“Kita ingin memerintah negara dan negeri. Jadi, kita perlu memilih orang yang mampu untuk mentadbir negara dan negeri. Jangan hanya berpandukan perasaan semata-mata. Akan tetapi, orang Melayu Islam yang masih muda ini tidak peduli. Perkara sebegini adalah bahaya.

“Apabila orang bukan Islam keluar mengundi sedangkan kita tidak mengundi, maka suara orang bukan Islam akan menjadi majoriti dan mereka akan memerintah kita.

“Barulah pada masa itu, kita sudah terhantuk baru tengadah,” katanya dalam E-Buku: Pendirian PAS dalam PRU-15, hari ini (Rabu, 19 Oktober 2022).

Presiden PAS itu mengimbas kisah umat Nabi Nuh AS, yang apabila datang banjir mereka menganggap tiada apa-apa pada awalnya, namun akhirnya, habis tenggelam termasuk bukit dan gunung.

“Adakah kita ingin menunggu orang lain menguasai negara kita sepenuhnya? Inilah banjir pemikiran yang kita kena sedar. Mengundi dan memilih pemimpin adalah wajib,” kata Presiden PAS itu.

Abdul Hadi juga memetik sirah Nabi Muhammad SAW di mana apabila Baginda wafat, setelah selesai solat jenazah, sebahagian besar sahabat berhimpun ke Saqifah Bani Sa‘idah untuk bermesyuarat dan mengundi siapakah yang akan menjadi pengganti Baginda dan hanya beberapa orang sahaja sahabat yang menguruskan jenazah.

Katanya mereka menganggap memilih kerajaan dan pemimpin adalah lebih penting daripada mengebumikan jenazah Rasulullah SAW.

“Malangnya, kebanyakan pondok kita hanya diadakan pengajian aqidah, fiqh dan tasawuf, tetapi tiada pengajian kitab sirah dan siasah.

“Maka, lahirlah segolongan mereka yang kuat agamanya dan pandai membaca ayat-ayat lazim sahaja sebagai imam, tetapi bab pemerintahan tidak tentu hala. Keadaan ini menyebabkan umat Islam semakin hari semakin lemah kerana meninggalkan tanggungjawab yang sangat besar.

“Tanggungjawab mengundi adalah sangat besar dan kita perlu menunaikan tanggungjawab ini. Kita berharap agar dipilih jemaah kita iaitu PN,” katanya lagi.

Mengenai penggunaan logo pada Pilihan Raya Umum Ke-15 (PRU-15), Abdul Hadi berkata penggunaan lambang bulan di tiga negeri adalah disebabkan penduduknya lebih mengenali logo PAS.

“Di negeri Terengganu, Kelantan, dan Kedah yang kita memiliki kekuatan, kita akan menggunakan simbol bulan (simbol PAS). Negeri lain, terserah sama ada ingin mengguna pakai simbol bulan ataupun PN.

“Apa yang penting, kita ingin mengajak semua rakyat sama ada yang Islam mahupun bukan Islam untuk menolak pemberi rasuah, penerima rasuah, yang teruk dan yang keruh. Pilihlah pihak yang ingin menjernihkan keadaan,” katanya.


Kerang Sungai Geting tercemar, jangan makan!

Jabatan Perikanan Negeri Kelantan menasihatkan orang ramai supaya tidak memakan kerang-kerangan yang diperoleh dari perairan Sungai Geting di Kota Bharu, kerana disyaki tercemar dengan alga merah.

Pengarahnya Nazri Ishak berkata analisis makmal biosekuriti perikanan mendapati kerang-kerangan di kawasan tersebut telah tercemar dengan toksin saraf atau saxitoxin.

Sehubungan itu katanya, orang ramai juga dilarang melakukan aktiviti memungut dan menjual hasil kerang-kerangan seperti tiram, lokan, kepah, lala serta lain-lain, yang diperoleh dari kawasan berkenaan.

Menurut beliau larangan itu berkuat kuasa serta-merta sehingga dimaklumkan kelak.

“Adalah dimaklumkan bahawa keputusan analisis daripada pihak Makmal Biosekuriti Perikanan mendapati, kerang-kerangan di kawasan tersebut telah tercemar dengan toksin saraf (saxitoxin) daripada alga berbahaya iaitu ‘alexandrium minutum’.

“Kerang-kerangan yang telah tercemar oleh ‘alexandrium minutum’ sekiranya dimakan boleh menyebabkan keracunan berbahaya serta memudaratkan kesihatan manusia,” katanya dalam kenyataan hari ini.

Nazri berkata Sungai Geting sememangnya lokasi biasa berlakunya serangan alga merah ekoran banyak faktor antaranya akibat cuaca panas.

“Kerang-kerangan berfungsi sebagai penapis dan ia akan menapis bahan seperti alga dan jika ditapis sehingga tahap tinggi, apabila dimakan ia boleh menyebabkan keracunan.

“Kita akan buat pensampelan ini setiap minggu hingga keadaan selamat untuk dimakan. Sebagai langkah kawalan kita mengarahkan supaya tidak mengutip kerang-kerangan tersebut, sehingga kerja siasatan selesai dan dijamin selamat,” katanya.

Sementara itu, Nazri berkata hasil siasatan yang dijalankan juga mendapati tidak semua kerang-kerangan yang dijual di tepi jalan berhampiran Pantai Geting diperoleh atau dikutip dari kawasan yang tercemar itu.

“Jabatan Perikanan Kelantan sudah melakukan tinjauan dan penjual memaklumkan bekalan kerang-kerangan mereka bukan diperoleh dari perairan Sungai Geting.

“Oleh itu kita nasihatkan orang ramai yang mahu membeli kerang-kerangan ini untuk bertanya dan tahu dari mana ia diambil,” katanya.


PENJANA: RM1.393 bilion sudah disalur kepada PKS

Kerajaan meluluskan pinjaman berjumlah RM1.393 bilion kepada 7,424 pemohon mengikut program Pembiayaan Perusahaan Kecil dan Sederhana (PKS) Pelan Jana Semula Ekonomi Negara (PENJANA) setakat 16 April 2021.

Menteri Kewangan Tengku Datuk Seri Zafrul Tengku Abdul Aziz berkata, menerusi program berkenaan kerajaan memperuntukkan sebanyak RM2 bilion kepada PKS yang belum pernah mendapat pinjaman bank sebelum ini.

Katanya, bagi tempoh yang sama seramai 12,662 PKS mikro termasuk dalam bidang peruncitan dan perkhidmatan telah menerima manfaat Pembiayaan Mikro Kredit PENJANA di bawah Bank Simpanan Nasional (BSN) berjumlah RM421.1 juta.

Beliau berkata demikian dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-51, yang dikeluarkan hari ini.

Tengku Zafrul berkata, kerajaan menyediakan peruntukan sebanyak RM1 bilion kepada PKS dan PKS mikro yang masih terkesan dengan pandemik Covid-19.

“Setakat 16 April, terdapat 644 permohonan bagi pembiayaan ini, dan daripada jumlah ini sebanyak 321 permohonan telah diluluskan dengan jumlah pembiayaan sebanyak RM63.9 juta,” katanya.

Sebagai sokongan kepada penggunaan teknikal dan digital bagi PKS dan syarikat pada peringkat pertengahan, RM65.3 juta telah disalurkan kepada 13,864 perniagaan dalam bentuk geran dan pinjaman untuk langganan perkhidmatan digitalisasi.

Bagi program subsidi upah (PSU) 1.0, seramai 322,177 majikan dan 2.64 juta pekerja telah menerima manfaat PSU di bawah PRIHATIN dan PENJANA, dan setakat 16 April, permohonan subsidi upah yang diluluskan telahpun mencapai nilai RM12.872 bilion.

“Sementara itu, di bawah KITA PRIHATIN pula, kita ada Program Subsidi Upah (PSU 2.0) dan setakat 16 April, sejumlah RM1.148 bilion telah disalurkan kepada 73,210 majikan untuk terus beroperasi dan mengekalkan penggajian bagi 631,801 pekerja.

“Di bawah program insentif pengambilan pekerja dan bantuan latihan, seramai 132,403 pekerja telah berjaya mendapat pekerjaan melalui program ini, dan antara industri dan sektor utama yang mengambil pekerja termasuk pembuatan serta perdagangan borong dan runcit,” katanya.

Tengku Zafrul berkata, antara inisiatif lain kerajaan termasuklah elaun khas barisan hadapan dan setakat 16 April, sebanyak RM656.57 juta telah disalurkan berdasarkan 1,876,632 tuntutan berbanding RM647.33 juta berdasarkan 1,822,927 tuntutan pada minggu sebelumnya kepada doktor, jururawat dan kakitangan perubatan lain yang terlibat secara langsung dalam pengurusan dan pembendungan wabak Covid-19.

Katanya, elaun khas ini juga dipanjangkan kepada anggota tentera, polis, kastam, imigresen, bomba, anggota Angkatan Pertahanan Awam serta anggota (RELA) yang terlibat secara langsung dalam melaksanakan Perintah Kawalan Pergerakan (PKP).

“Bagi inisiatif di bawah Agensi Pembangunan Ekonomi Budaya Malaysia (Cendana), sebanyak RM3.01 juta telah disalurkan kepada 469 penerima berbanding RM 2.43 juta yang disalurkan kepada 441 penerima sebelum ini.

“Penerima terdiri daripada kalangan seniman, kolektif dan organisasi yang terlibat aktif dalam sektor seni dan budaya Malaysia,” katanya.


Kerajaan tak halang beli vaksin sendiri asalkan lulus NPRA

Dakwaan mengatakan kerajaan menghalang mana-mana pihak untuk membeli vaksin Covid-19 secara sendiri adalah tidak benar namun ia mesti mendapat kelulusan Bahagian Regulatori Farmasi Negara (NPRA), kata Perdana Menteri Tan Sri Muhyiddin Yassin.

Muhyiddin menegaskan pembelian vaksin tersebut bagaimanapun perlu mengikut proses yang ditetapkan bagi memastikan ia selamat dan tidak boleh dibeli secara curi-curi bagi menjaga kualiti serta keselamatan vaksin tersebut.

“Katalah sesetengah agensi, misalnya Petronas dan sebagainya (hendak membeli), kita tak boleh halang.

“Syaratnya ia mesti diuji selamat (oleh NPRA) dan kenalah ada lesen… tak boleh curi-curi, seludup bawa masuk,” katanya dalam bicara khas malam tadi lapor Bernama.

Dalam pada itu, Muhyiddin juga berkata pihaknya sedang berusaha membekalkan vaksin kepada hospital dan pihak swasta bagi mempercepat proses pemberian vaksin kepada rakyat.

“Dia (proses vaksin di fasiliti swasta) tak kena caj pasal ia tanggungan kerajaan.

“Kita minta mungkin hospital itu boleh caj RM14 (dibiayai kerajaan) sekali suntikan macam tu dan vaksin tu percuma,” ujarnya lagi.

Muhyiddin juga melahirkan keyakinan bahawa sasaran mewujudkan imuniti kelompok di negara ini akan dapat dicapai berikutan jaminan penghantaran bekalan vaksin yang ditempah akan tiba sebelum akhir tahun ini.

“Saya diberitahu oleh menteri (berkaitan), bekalan ini (vaksin) dah mula sampai bahkan saya dimaklumkan akan sampai lebih awal daripada jadual.

“Dahulu kalau jadualnya tahun depan, 2022 baru dapat selesai, tetapi sekarang ini saya telah diberi jaminan katanya sebelum akhir tahun ini akan dapat semua bekalan,” katanya lagi.

Bagi melancarkan proses vaksinasi, Muhyiddin berkata lebih 600 pusat pemberian vaksin (PPV) disediakan setakat ini dengan PPV mega di Pusat Dagangan Dunia (WTC) yang boleh memuatkan 8,000 orang.

Katanya kerajaan juga menyasarkan seramai 150,000 orang mampu divaksin setiap hari tidak lama lagi dengan kemudahan PPV yang ada.

Beliau juga berkata Malaysia akan mengikut panduan yang ditetapkan oleh pengeluar vaksin berhubung tempoh selang masa antara suntikan pertama dan kedua dalam proses pemberian vaksin COVID-19 kepada rakyat.

“Saya dinasihatkan oleh KKM (Kementerian Kesihatan) kita ikut cara yang diberi oleh pengeluar vaksin.

“Contohnya Pfizer tetapkan buat suntikan kedua lepas 21 hari, jadi kita ikut kata dia (Pfizer) kerana mereka ada pakar yang telah membuat kajian kenapa perlu disuntik selepas 21 hari, kita tidak ada masalah dengan ini,” katanya.


Bayar lebih jika guna elektrik lebih 1,500 kWj : menteri

Pengguna domestik dengan penggunaan elektrik tinggi melebihi 1,500 kWj atau bersamaan minimum RM708 bil elektrik sebulan akan dikenakan surcaj pada kadar 10 sen/kWj.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata pihaknya menggangarkan kenaikan itu akan menjejaskan sekitar 83,000 pengguna.

“Dianggarkan 83,000 pengguna bersamaan satu peratus pengguna domestik akan mengalami kenaikan bil elektrik bulanan minimum sebanyak RM187 (25 peratus). Namun satu peratus ini bukan golongan T20 tetapi mereka yang menggunakan elektrik dengan penggunaan tinggi.

“Walaupun berlaku kenaikan bagi pengguna domestik kategori ini, kerajaan masih menanggung subsidi sebanyak RM58 juta khas untuk kategori ini memandangkan surcaj ICPT tidak dilepaskan sepenuhnya.

“Pengguna boleh melihat jumlah subsidi yang diberikan oleh kerajaan dalam bil elektrik bulanan masing-masing,” katanya.

Beliau berkata demikian ketika mengumumkan pelarasan tarif elektrik di Semenanjung bagi tempoh 1 Julai hingga 31 Disember 2023, hari ini.

Katanya, perkara itu ditetapkan selaras hasrat kerajaan menerusi Mesyuarat Tindakan Ekonomi Negara (MTEN) supaya subsidi elektrik dilaksana secara bersasar bermula Julai ini.

Dalam pada itu, beliau turut mengumumkan tarif elektrik pengguna domestik dengan penggunaan elektrik 1,500 kWj dan ke bawah bulanan kekal dan tidak dinaikkan.

“Pengguna domestik dengan penggunaan elektrik bulanan 1,500 kWj dan ke bawah tidak akan mengalami kenaikan tarif elektrik. Ini adalah 99 peratus daripada pengguna domestik di Semenanjung.

“Pengguna bukan domestik kategori tarif voltan rendah (tarif B dan D), tarif pertanian spesifik (tarif H, H1 dan H2) tidak akan mengalami kenaikan tarif elektrik di mana surcaj ICPT pada kadar 3.7 sen/kWj dikekalkan.

“Dalam erti kata yang lain, perniagaan Mikro, Kecil dan Sederhana (PMKS) termasuk restoran, kedai runcit, bakeri, bengkel-bengkel kecil, petani, penternak, pekebun dan lain-lain perniagaan seumpamanya juga tidak akan mengalami sebarang kenaikan tarif elektrik,” katanya.

Jelasnya, pelarasan baharu ini mengambil kira penurunan sedikit purata harga bahan api daripada AS$224 (RM1,047) per metrik tan (Julai hingga Disember 2022) kepada AS$173.50 (RM811).

Beliau berkata, pengguna bukan domestik iaitu pengguna bervoltan sederhana (MV) dan tinggi (HV) daripada kalangan industri dan komersial akan menikmati penurunan kadar surcaj daripada 20 sen/kWj kepada 17 sen/kWj.

“Ini bermaksud, pengguna bukan domestik MV dan HV ini akan menikmati penurunan bil elektrik di antara 28 hingga 35 peratus sebulan,” katanya.

Dalam pada itu, Nik Nazmi berkata kerajaan bersetuju untuk melonggarkan syarat Program Net Energy Metering (NEM) dan Program Self-Consumption for Solar PV Installation (SelCo) yang akan berkuatkuasa 15 Julai ini bagi menggalakkan pemasangan sistem solar PV.


Lagi menteri, timbalan sanggup potong gaji

Empat lagi menteri dan timbalan menteri menyatakan kesanggupan mereka untuk menerima pemotongan gaji dan elaun masing-masing di tengah-tengah rasa tidak puas hati orang ramai terhadap kenaikan harga sejak kebelakangan ini.

Mereka ialah Menteri Pelancongan, Kesenian dan Kebudayaan Datuk Seri Nancy Shukri; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin; dan Timbalan Menteri Perpaduan Negara Wan Ahmad Fayshal Wan Ahmad Kamal.

“Jika semua orang berada di atas kapal, saya berada di atas kapal. Apa yang penting ialah semua orang berada di halaman yang sama,” kata Nanta kepada media.

Beliau diminta mengulas cadangan pemotongan gaji yang dibuat oleh bekas Menteri Perdagangan Antarabangsa dan Industri Tan Sri Rafidah Aziz yang berkata berbuat demikian akan menunjukkan empati kepada rakyat Malaysia yang bergelut dengan peningkatan kos sara hidup.

Nanta dilaporkan berkata bahawa beliau tidak mempunyai masalah jika kerajaan memutuskan untuk memotong gaji dan elaunnya untuk mengurangkan perbelanjaan awam.

“Selama 27 bulan saya memegang jawatan [sejak Mac 2020], menteri dan timbalan menteri telah melalui fasa di mana mereka tidak mempunyai gaji selama lima bulan,” katanya dipetik berkata.

Timbalan menteri Mas Ermieyati berkata pemotongan elaun dan gaji bukanlah sesuatu yang baharu, malah telah dilakukan sebelum ini.

Seperti Nanta, beliau menegaskan bahawa ketika Perintah Kawalan Pergerakan semasa wabak Covid-19 mula melanda, menteri tidak menerima gaji mereka selama tiga bulan, dan sebaliknya menyalurkan wang untuk membantu mereka yang memerlukan bantuan.

“Saya yakin rakan-rakan menteri saya yang lain juga merasakan perkara yang sama, dan mereka tidak akan keberatan mengenainya kerana mereka semua memikirkan rakyat,” katanya dipetik sebagai berkata.

Nancy pula dilaporkan berkata beliau tidak akan menolak jika kerajaan mengarahkan pemotongan gaji menteri, tetapi menambah bahawa cadangan itu perlu dikemukakan kepada Menteri Kewangan Datuk Seri Tengku Zafrul Abdul Aziz.

“Tanya Menteri Kewangan kerana beliau tahu keadaan sebenar dana negara. Ia lebih mudah untuk beliau menjelaskan berbanding saya,” katanya dipetik sebagai berkata.

Semalam, Menteri di Jabatan Perdana Menteri (Ekonomi) Datuk Seri Mustapa Mohamed memberitahu bahawa beliau bersetuju dengan cadangan Rafidah.

Bagaimanapun, Menteri Pembangunan Luar Bandar Datuk Seri Mahdzir Khalid berkata pemotongan 20 peratus gaji dan elaun menteri dan timbalan menteri bukanlah langkah konkrit untuk membantu rakyat Malaysia yang bergelut dengan kegawatan ekonomi.

Beliau berkata terdapat kaedah yang lebih berkesan untuk menangani kenaikan kos sara hidup, sambil menambah bahawa terdapat banyak inisiatif di bawah kepimpinan Perdana Menteri Datuk Seri Ismail Sabri Yaakob, yang duduk dan membincangkan isu-isu ini dua kali seminggu dengan menteri lain yang terlibat.

“Mereka akan duduk dua kali seminggu untuk membincangkan kenaikan kos sara hidup, membuat rancangan seperti tarif elektrik yang diumumkan baru-baru ini dan harga ayam yang tidak akan diapungkan.

“Sehingga hari ini kerajaan terus memberi subsidi RON95 pada RM2.05 seliter. Ini adalah antara banyak langkah dan keputusan yang dibuat oleh kerajaan untuk meringankan kesusahan rakyat,” katanya.


Khairy kalah di Sungai Buloh, Tok Mat menang di Rembau

Calon Barisan Nasional (BN) yang ‘dibuang’ UMNO ke kerusi bahaya di Parlimen Sungai Buloh, akhirnya tewas juga, manakala Timbalan Presiden UMNO Datuk Seri Mohamad Hasan, menang di Parlimen Rembau.

Pada PRU-15 semalam (19 November 2022) Khairy kalah kepada calon PH apabila memperoleh 48,250 undi. Datuk R Ramanan menang kerusi itu dengan majoriti 2,693 undi.

Calon Perikatan Nasional (PN), Mohd Ghazali Md Hamin memperoleh 29,060 undi; Mohd Akmal Yusoff (GTA – 829 undi); Ahmad Jufliz Faiza (PRM – 279 undi); dan dua calon Bebas, Syed Abdul Razak Syed Long Al Sagoff (165 undi), serta Nurhaslinda Basri (113 undi).

Pada Pilihan Raya Umum Ke-14 (PRU14) lalu, kerusi Parlimen Sungai Buloh disandang oleh R Sivarasa daripada Parti Keadilan Rakyat (PKR) dengan majoriti 26,634.

Sebelum ini, Khairy yang juga bekas Ahli Parlimen Rembau selama tiga penggal terpaksa menyerahkan kerusi itu setelah diminta berbuat demikian oleh Mohamad atau ‘Tok Mat’ dan tidak disediakan kawasan untuk ditandinginya dalam PRU-15 ini.

Namun, Khairy yang merupakan Menteri Kesihatan kerajaan sementara, mengambil inisiatif sendiri bertemu pemimpin MIC – komponen BN – meminta untuk bertanding di Sungai Buloh, iaitu kerusi tradisi MIC.


Will Zahid drag Anwar down?

Prime Minister Anwar Ibrahim and his deputy Zahid Hamidi don’t seem to share the same priorities. Anwar is constantly emphasizing good governance, accountability and the importance of political stability.

Zahid, on the other hand, seems to be pursuing an agenda that has more to do with his own ambitions than the success of the unity government.

The latest sign of this dissonance was the abrupt change of chief minister in Melaka a few days ago. The Melaka state government was stable and doing reasonably well.

Zahid, however, was not content. Obsessed with strengthening his grip on the party and putting his own men in key positions, Zahid quietly sanctioned a backdoor move against the chief minister.

It was all about power and ambition, nothing more. To cover up the power play, the new chief minister is talking about forming a “unity” exco; as if that couldn’t have been accomplished under the previous chief minister.

It may be recalled that Zahid was behind a similar move in Sabah when his henchman there tried to orchestrate the overthrow of the state government. Though the plan failed when local assemblymen refused to go along with it, the plotting continues.

What does it say about Zahid’s priorities when he continues to undermine the political stability that his boss the prime minister is working so hard to consolidate?

Make no mistake, Zahid’s power plays are rubbing a lot of UMNO members the wrong way and could backfire against both UMNO and the unity government.

It is not the only example of Zahid and UMNO working at cross purposes with the overall thrust of Anwar’s unity government. The ridiculous vendetta against former attorney-general Tommy Thomas by UMNO’s Azalina Othman Said (minister for Law and Institutional Reform) is another jarring note.

With all the pressing challenges facing the government, why go after a Pakatan Harapan appointee who did his job with courage, integrity and professionalism? It makes no sense except to feed the fake UMNO narrative that its leaders were unfairly persecuted by Thomas.

And then there are all those crony appointments by Zahid which fly smack in the face of the prime minister’s commitment to good governance. Haven’t we had enough of UMNO political appointees who ended up stealing public funds and mismanaging the agencies they were appointed to?

Why the need to bring back politicians who were such a big part of the culture of corruption and abuse of power that has done so much damage to our nation?

Anthony Loke (DAP) and others might jump through hoops to justify Zahid’s appalling appointments but the people are not so easily fooled. All they see are conniving and unprincipled politicians who can’t be trusted to honour their promises and live up to their own ideals.

Of course, Anwar needs Zahid and UMNO to maintain a stable majority in parliament. To keep Zahid onside, the prime minister might feel he has to allow Zahid a free hand and give him some free passes too including the suspicious decision by ROS to help Zahid avoid an internal leadership challenge and the surprising move by the AGC not to object to Zahid’s request for the return of his passport.

But sooner or later, it is going to affect the credibility of the Anwar administration.

Certainly, it is going to be very embarrassing when Zahid, with his freshly regained diplomatic passport, makes his first foray abroad as one of the faces of the Anwar administration.

What message will it convey to the world when the deputy prime minister of a government that is supposedly committed to good governance and fighting corruption is himself facing multiple charges of corruption, money laundering and abuse of power?

If Zahid had any loyalty to his prime minister, he would simply stay at home until the case against him has been resolved; but Zahid is too focused on redeeming himself to care about what the world thinks about the unity government.

If Anwar wants to ensure his administration thrives, he needs to find a way to rein in Zahid’s worst instincts and put his own agenda – the agenda that he speaks so passionately and unceasingly about – front and centre of everything the administration does.

The unity government must be about Anwar’s agenda, not Zahid’s personal quest to redeem himself and consolidate his own power.

Dennis Ignatius,
Kuala Lumpur,
2nd April 2023.

This article was prepared or accomplished by former Malaysian ambassador, Dennis Ignatius in his personal capacity. The opinions expressed in this article are the author’s own and do not reflect the view of the Agenda Daily.


Russia rekod kes positif, kematian tertinggi dalam tempoh 24 jam

Russia mencatat rekod kematian harian tertinggi akibat Covid-19 semalam apabila dalam tempoh 24 jam seramai 1,189 pesakit meninggal dunia, menjadikan kumulatif sejak tahun lalu kepada 242,060 kes kematian.

Dalam tempoh sama, jangkitan harian turut meningkat kepada 40,443 kes semalam, menjadikan keseluruhannya negara itu merekodkan lebih 8.63 juta kes positif, dengan 946,145 kes aktif, lapor pasukan khas kecemasan Covid-19 Russia hari ini.

Dalam tempoh 24 jam lalu, 32,807 pesakit Covid-19 disahkan sembuh, sekali gus melonjakkan kes pulih kepada lebih 7.44 juta pesakit.

Majoriti pesakit yang meninggal dunia akibat Covid-19 itu tidak menerima suntikan vaksin, kata pihak berkuasa kesihatan Russia yang menyalahkan orang ramai kerana tidak mengambil suntikan dalam masa yang ditetapkan.

Walaupun usaha imunisasi dipertingkatkan, kadar vaksinasi di Russia masih rendah dengan hanya 32.64 peratus daripada populasinya disuntik vaksin Covid-19

Sementara itu, satu lagi vaksin buatan Russia – Sputnik Light – diterbitkan dalam jurnal perubatan Lancet, menyatakan keberkesanan, keselamatan dan tidak ada kesan serius yang dilaporkan. – Agensi


6 kes baharu cacar monyet di Belanda, ada pesakit hadiri pesta gay

Bilangan kes cacar monyet yang menjangkiti manusia meningkat kepada enam kes di Belanda, menurut laporan Institut Kesihatan Awam dan Alam Sekitar Negara (RIVM) semalam.

Kes pertama cacar monyet di Belanda disahkan pada Jumaat lalu, RIVM dan Pusat Perubatan Universiti Erasmus kini sedang menganalisis sampel baharu untuk memastikan pengesanan kes baharu dilakukan dengan segera dan mengurangkan risiko penularan selanjutnya, lapor Xinhua.

“Sesetengah individu yang dijangkiti menghadiri festival Darkland di Belgium,” kata RIVM.

“Semua kes melibatkan lelaki melakukan hubungan seks sejenis, bagaimanapun ini tidak bermakna virus itu boleh, atau hanya boleh, disebarkan melalui hubungan seksual atau virus itu tidak boleh merebak di luar kumpulan orang ini.”

RIVM meminta mereka yang mempunyai kontak rapat dengan pesakit cacar monyet untuk mengasingkan diri.

Vaksinasi hanya akan ditawarkan Perkhidmatan Kesihatan Perbandaran (GGD) kepada mereka yang berisiko tinggi dijangkiti.

Sementara itu, Maghribi mengumumkan pada Isnin juga sudah mengenal pasti tiga pesakit disyaki dijangkiti virus itu.

Ketiga-tiga individu dijangkiti disyaki cacar monyet kini dalam penjagaan kesihatan, berada dalam keadaan sihat dan telah melalui analisis perubatan, sementara menunggu keputusan, kata Kementerian Kesihatan.

Kementerian itu juga berkata sudah membentuk pasukan petugas khas untuk memantau keadaan negara.

Pertubuhan Kesihatan Sedunia (WHO) mengesahkan kes cacar monyet sudah dikesan di 12 negara, termasuk Amerika Syarikat, Kanada, Australia, Britain, Sepanyol, Portugal, Jerman, Belgium, Itali, Belanda, Perancis dan Sweden.

Kes-kes ini tidak termasuk 21 negara di mana penyakit itu dianggap endemik, semuanya di Afrika Barat dan Tengah.


Operasi judi di Kedah dihentikan, MB arah agensi penguat kuasa pantau

Menteri Besar Kedah Datuk Seri Muhammad Sanusi Md Nor, mengarahkan pihak berkuasa tempatan (PBT) memantau dan memastikan semua premis perjudian dan loteri mematuhi arahan menutup operasi mereka mulai hari ini.

Operasi perjudian di negeri itu ditamatkan mulai semalam, setelah kerajaan negeri tidak lagi memperbaharui lesen operasi berkaitan.

Menurutnya semua lesen operasi perjudian itu tamat tempoh mulai 31 Disember 2022.

“Semua penguat kuasa PBT diarah memeriksa kedai judi dan loteri di seluruh Kedah bagi memastikan tidak ada yang dibuka hari ini.

“Semua lesen tamat tempoh pada 31 Disember dan kita tidak lagi memperbaharui lesen judi,” katanya menurut laporan BH hari ini (1 Januari 2023).

Pada 14 November 2021, Muhammad Sanusi dalam Sidang Dewan Undangan Negeri (DUN) Kedah mengumumkan kerajaan negeri tidak lagi memberi kelulusan lesen premis perjudian, selain mengehadkan aktiviti penjualan arak di negeri itu.

Katanya, keputusan itu dibuat bagi mengelak mudarat lebih besar kepada penduduk, selain bagi mencapai sasaran sifar judi.

Bagaimanapun, tindakan itu mencetuskan kontroversi apabila masyarakat bukan Islam mendakwa ia melanggar hak mereka sebagai rakyat Malaysia.

Sementara itu, tinjauan di sekitar bandar raya ini mendapati semua premis perjudian ditutup dan ada kedai yang ditampal notis penamatan operasi sepenuhnya sebagai mematuhi arahan kerajaan negeri.

Seorang pekerja premis nombor ramalan yang ditemui berkata, semua perniagaan berkaitan perjudian atau pertaruhan di Kedah tidak lagi mendapat lesen operasi.

“Kerajaan tidak bagi lesen, jadi kedai tidak boleh buka lagi. Saya rasa memang tidak ada lagi kedai judi di Kedah, semua syarikat perjudian kena tutup perniagaan, tidak ada lagi premis yang berani buka,” katanya.


99.9 peratus individu dewasa Lembah Klang lengkap divaksin

Jumlah populasi dewasa di Lembah Klang yang melengkapkan suntikan vaksin Covid-19 kini mencecah 99.9 peratus atau lebih 6.15 juta individu.

Angka itu dicapai setelah 47,437 lagi populasi dewasa selesai menerima dos kedua semalam, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini.

Setelah lebih enam bulan Program Imunisasi Covid-19 Kebangsaan (PICK) dilancarkan hampir 13.2 juta dos vaksin telah diberikan kepada penduduk Lembah Klang, membabitkan 6,988,578 dos pertama dan 6,156,029 dos kedua.

Lembah Klang yang merangkumi Selangor, Kuala Lumpur dan Putrajaya memasuki Fasa Dua Pelan Pemulihan Negara (PPN) mulai semalam, sekali gus individu lengkap divaksin memperoleh ‘sedikit kebebasan’ daripada sekatan yang dikenakan menerusi Perintah Kawalan Pergerakan (PKP).

Berdasarkan data itu, sejak 24 Februari sehingga semalam, secara keseluruhannya 72.0 peratus individu dewasa di seluruh negara telah melengkapkan suntikan vaksin masing-masing, manakala 90.5 peratus lagi menerima sekurang-kurangnya satu dos.

Wilayah Persekutuan Labuan berada di tempat kedua dengan merekodkan sebanyak 95.9 peratus individu dewasa melengkapkan dos masing-masing.

Enam negeri – Johor, Pahang, Perak, Kedah, Kelantan dan Sabah – masih kekal berada di bawah nilai ambang 60 peratus individu dewasa yang melengkapkan suntikan vaksin Covid-19 masing-masing.

Semua negeri itu mencatatkan antara 48.6 peratus dan 59.2 peratus individu dewasa lengkap divaksin.

Semalam sahaja sebanyak 287,059 dos vaksin diberikan di seluruh negara membabitkan 111,027 dos pertama dan 176,032 dos kedua.


Shahidan beri amaran dedah banyak rahsia ‘pemimpin’ UMNO

Ketua UMNO Bahagian Arau, Datuk Seri Shahidan Kassim memberi amaran beliau mengetahui ‘banyak perkara rahsia’ dalam parti itu yang disimpannya buat masa sekarang.

“Saya akan keluarkan kenyataan mengenai cubaan ambil tanda tangan masa Parlimen untuk menyokong Anwar (Presiden PKR, Datuk Seri Anwar Ibrahim) tetapi gagal.

“Saya mengetahui banyak perkara tapi saya simpan sebab untuk menjaga aib kawan-kawan dan keharmonian parti,” katanya sambil menjelaskan isu tandatangan itu akan beliau didedahkan kepada umum selepas Aidilfitri nanti.

Pada masa sama Shahidan juga menggesa UMNO mengambil tindakan terhadap individu yang menulis surat menyokong Anwar.

“Kita kena ambil tindakan disiplin pada orang yang tulis surat menyokong anwar… siapa langgar keputusan parti kena tindakan… terutama usaha untuk menyokong Anwar.

“Tapi kalau parti mahu kita menyokong Anwar… kita sokong lah… tapi parti tak mahu Anwar,” katanya.

Sebelum ini Presiden UMNO, Datuk Seri Ahmad Zahid Hamidi dan bekas Presiden, Datuk Seri Najib Razak disebut-sebut antara individu yang menandatangani surat menyokong Anwar dan diserahkan kepada Yang di-Pertuan Agong bagi menjatuhkan kerajaan Perikatan Nasional (PN).

Shahidan adalah antara individu yang hebat mengkritik kepemimpinan tertinggi UMNO, termasuk Zahid.

Bercakap pada sidang media bagi mengulas tindakan Zahid memecatnya daripada jawatan Pengerusi Badan Perhubungan UMNO Perlis berkuat kuasa hari ini, Shahidan berkata, individu yang menandatangani surat menyokong Anwar yang diserahkan kepada Yang di-Pertuan Agong juga perlu dikenakan tindakan.

“Saya dalam kereta… dalam perjalanan pulang ke Kuala Lumpur kerana esok ada mesyuarat (Majlis Kerja tertinggi UMNO). Saya diberitahu mengenai perkara itu. Jadi saya tak boleh hadir lah esok,” katanya.

Pengerusi Kelab Ahli Parlimen Backbenchers Perikatan Nasional (PNBBC) itu berkata, UMNO sekarang ini sedang berdepan krisis kepemimpinan.

“Krisis kepimpinan telah berlaku dalam UMNO dan perlu diadakan mesuarat pemilihan akhir Jun ini untuk menyelsaikan banyak perkara.

“Apa yang berlaku kepada saya bukan untuk kebaikan kepada parti tapi ianya akan menambah luka… ia akan berpecahbelah parti,” katanya yang diapit Ketua Wanita UMNO Perlis, Datuk Shamsiah Yasin.


Khairy tarik balik rayuan saman fitnah Anwar

Khairy Jamaluddin Abu Bakar menarik balik rayuannya terhadap keputusan mahkamah bahawa beliau bertanggungjawab memfitnah Datuk Seri Anwar Ibrahim berhubung kenyataan beliau mengenai perlakuan tidak bermoral yang dibuat 14 tahun lepas.

Panel tiga hakim Mahkamah Persekutuan diketuai Datuk Nallini Pathmanathan, kemudian membatalkan dua permohonan kebenaran rayuan yang difailkan Khairy dengan kos RM5,000 bagi setiap rayuan, menurut laporan Bernama.

Keputusan itu dibuat selepas peguam Sarah Abishegam yang mewakili Khairy memberitahu mahkamah bahawa mereka telah menulis surat kepada pihak lawan untuk menarik balik permohonan kebenaran merayu pada April lepas.

Khairy memohon kebenaran untuk merayu terhadap keputusan Mahkamah Rayuan bahawa beliau bertanggungjawab memfitnah Anwar dan keputusan mahkamah yang sama yang menolak rayuannya untuk meminda pernyataan pembelaan berhubung saman fitnah oleh ketua pembangkang itu.

Terdahulu, Sarah menawarkan kos sebanyak RM1,000 untuk setiap rayuan atas alasan penarikan dibuat pada peringkat awal.

“Kami telah memfailkan usul itu pada 7 Mac dan perkara itu disenaraikan untuk e-Review (di mahkamah) pada 6 April.

“Tarikh perbicaraan ditetapkan pada 11 Ogos untuk perkara ini. Kami sebenarnya menulis surat kepada pihak lawan untuk menarik balik rayuan pada April,” katanya kepada panel hakim itu yang termasuk Datuk Zabariah Mohd Yusof dan Datuk Rhodzariah Bujang.

Peguam Datuk Seri Gopal Sri Ram yang mewakili Anwar berkata RM5,000 bagi setiap rayuan di hadapan mahkamah tertinggi adalah munasabah.

“Usul (permohonan kebenaran merayu) yang disampaikan kepada kami mengandungi 10 jilid. Kami terpaksa menjawab perkara yang dibangkitkan dan rakan saya yang hadir bersama saya, Cik Leela juga menyediakan draf penghujahan,” tambahnya.

Pada 7 Feb tahun ini, Mahkamah Rayuan menolak rayuan Khairy untuk mencabar saman fitnah Anwar selepas memutuskan bahawa tiada kesilapan boleh dirayu yang memerlukan campur tangan rayuan.

Mahkamah Rayuan memutuskan kenyataan yang dipertikaikan oleh Khairy, dalam pilihan analogi dan kiasan dalam makna sejadi dan biasa, mampu memfitnah Anwar.

Selain itu, Mahkamah Rayuan juga mengesahkan keputusan Mahkamah Tinggi dan memutuskan kuantum ganti rugi RM150,000 yang diberikan kepada Anwar, tidak berlebihan.

Pada 7 Mac 2008, Anwar, yang merupakan presiden PKR, menyaman Khairy, yang ketika itu Menteri Belia dan Sukan serta Naib Ketua Pemuda UMNO, kerana didakwa mengeluarkan kata-kata fitnah mengenainya semasa ceramah di Lembah Pantai pada 20 Feb tahun yang sama yang membawa kepada penyiaran klip video di portal berita.

Pada September 2017, Hakim Mahkamah Tinggi Azizul Azmi Adnan membenarkan saman Anwar terhadap Khairy dan mendapati Khairy bertanggungjawab atas fitnah dan oleh itu memerintahkan Khairy membayar RM150,000 sebagai ganti rugi am kepada Anwar.

Hakim juga menolak permohonan Khairy untuk meminda pernyataan pembelaannya dengan mengatakan bahawa kenyataannya adalah komen yang wajar.

Khairy kemudiannya memfailkan rayuan terhadap keputusan Mahkamah Tinggi tetapi pada Februari 2018, Mahkamah Rayuan telah membatalkannya selepas membenarkan permohonan Anwar.

Pada 15 Dis 2020, Mahkamah Persekutuan membenarkan rayuan Khairy agar merit kes itu didengar sepenuhnya di Mahkamah Rayuan.


Undi 18: Kena pinda Akta 19 terlebih dahulu, kata Rais

Pengundi berusia 18 tahun (Undi 18) – walaupun pendaftaran dibuat – masih tidak boleh mengundi selagi Akta Pilihan Raya 1958 (Akta 19) dan yang bersangkutan tidak dipinda terlebih dahulu.

Yang Dipertua Dewan Negara, Tan Sri Dr Rais Yatim, berkata pada masa sama Akta Kesalahan Pilihan Raya 1954 juga perlu dipinda supaya cadangan merangkumi pengundi berumur 18 tahun (Undi 18) dalam Pilihan Raya Umum (PRU) boleh dilaksanakan.

“Apabila ada cadangan bagi umur 18 tahun untuk menjadi pengundi secara automatik, maka hendaklah Akta itu pun dipinda, tetapi itu tidak dipinda (manakala) peraturan di bawah Akta Kesalahan Pilihan Raya juga tidak dipinda.

“Walaupun Perlembagaan sudah dipinda di bawah Perkara 48 misalnya, masih tidak boleh dijalankan lantaran salurannya itu tidak disediakan. Jadi walaupun perlembagaan sudah dipinda tetapi tidak ada prasarananya menerusi undang-undang pilihan raya,” katanya.

Beliau berkata, jawatankuasa PRU telah tertinggal sesuatu yang asas, iaitu asas peraturan dan undang-undang sampingan kepada pindaan Perlembagaan yang dibuat.

“Undang-undang adalah persoalan pokok, dan itu mesti dilaksanakan dahulu dan jika tidak, tidak boleh dilaksanakan kehendak yang ramai itu.

“Oleh kerana undang-undang itu tidak dilaksanakan di peringkat prasarana, itulah yang saya pandang berat, justeru tidak boleh dipaksa mereka yang 18 tahun automatik menjadi pengundi,” katanya.

Bagi beliau, Rais berkata, soal keberkesanan, faedah, dan risiko Undi 18 adalah soal politik, tetapi soal undang-undang harus dilaksanakan terlebih dahulu.


Aspek keselamatan negara tak terjejas dengan langkah penjimatan

Perdana Menteri Datuk Seri Ismail Sabri Yaakob berkata langkah penjimatan perbelanjaan yang diambil kerajaan tidak akan menjejaskan aspek keselamatan negara.

Beliau menegaskan aspek keselamatan tetap menjadi keutamaan negara dan projek seperti pembinaan kem atau berkaitan kawalan sempadan tidak akan terjejas, lapor Bernama.

“(Aspek) keselamatan tidak akan terjejas dengan (penjimatan ini), keselamatan tetap diberi keutamaan,” katanya kepada pemberita selepas merasmikan Persidangan Keselamatan Negara 2022 (PKN22) dan Sambutan Bulan Keselamatan Negara 2022 di sini hari ini.

Pada Sabtu (16 Julai), dilaporkan kerajaan akan menyusun semula peruntukan bagi mencapai sasaran sekurang-kurangnya lima peratus penjimatan daripada baki peruntukan mengurus tahun 2022 bagi membantu membiayai sebahagian perbelanjaan tambahan berkaitan subsidi demi kesejahteraan rakyat.

Sehubungan itu, Kementerian Kewangan (MOF) akan memuktamad dan mengeluarkan Waran Sekatan bagi memaklumkan jumlah peruntukan yang akan dikurangkan.

Menurut Pekeliling Perbendaharaan Malaysia – Garis Panduan Penjimatan Perbelanjaan Awam yang dikeluarkan, MOF berkata ketidaktentuan ekonomi global, ketegangan geopolitik antarabangsa serta kenaikan mendadak harga komoditi global dan makanan telah mengakibatkan tekanan inflasi yang tinggi.

Ismail Sabri berkata perincian lanjut mengenai langkah penjimatan perbelanjaan yang akan dilaksanakan itu akan diumumkan Menteri di Jabatan Perdana Menteri (Ekonomi) Datuk Seri Mustapa Mohamed.


PAS kekal bersama Bersatu, tak bubar DUN tiga negeri: Hadi

PAS membuat keputusan muktamad iaitu tetap kekal bersama Perikatan Nasional (PN) – gabungan bersama Bersatu, Gerakan SAPP dan STAR – selain tidak membubarkan Dewan Undangan Negeri (DUN) negeri yang ditadbirnya sekarang.

Keputusan itu dicapai pada mesyuarat Jawatankuasa Kerja PAS Pusat yang diadakan di Kuala Lumpur, hari ini (13 Oktober), menjelang Pilihan raya Umum Ke-15 (PRU-15).

Presiden PAS Tan Sri Abdul Hadi Awang berkata parti itu juga akan memuktamadkan pembahagian kerusi dan mengukuhkan lagi kerjasama antara parti di dalam PN.

“Mesyuarat Jawatankuasa Kerja PAS Pusat yang diadakan pada hari ini, 13 Oktober 2022, telah membuat keputusan memperkukuhkan kerjasama dalam Perikatan Nasional untuk menghadapi PRU-15, atas prinsip penyatuan ummah.

“Memuktamadkan perbincangan kerusi-kerusi di negeri dengan Perikatan Nasional, katanya dalam kenyataan selepas mesyuarat itu.

Abdul Hadi berkata senarai calon daripada PAS negeri juga akan diserahkan kepada Majlis Syura Ulama untuk dinilai.

Selain itu, katanya PAS juga berpendirian untuk tidak membubarkan DUN Kelantan, Terengganu, dan Kedah.


Ringgit mengekalkan tren penurunan, ditutup rendah berbanding dolar AS

Ringgit ditutup rendah berbanding dolar AS pada Rabu susulan kekurangan pemangkin.

Pada 6 petang, unit tempatan ditutup pada 4.6195/6235 berbanding dolar AS daripada paras penutup 4.6115/6185 pada Selasa, menurut laporan Bernama.

Rakan pengurusan SPI Asset Management Stephen Innes berkata walaupun Jawatankuasa Pasaran Terbuka Persekutuan (FOMC) Amerika Syarikat (AS) dijangka menghentikan seketika kenaikan kadar faedah kemudiannya, terdapat kemungkinan besar ia bakal menandakan kenaikan kadar faedah pada Julai, yang mana memberi prospek positif kepada dolar AS.

“Bagaimanapun perbincangan meluas berkaitan kelemahan ringgit tertumpu kepada perkaitan rapat dengan yuan, perbezaan kadar faedah yang besar dan aliran keluar pelaburan bersih. Bank Negara Malaysia (BNM) masih memantau dengan rapat inflasi kerana kadar sebenar kekal negatif dan kawalan harga boleh diselaraskan.

“Ringgit dijangka terus lemah dalam tempoh terdekat ini berikutan data China yang kurang memberangsangkan dan BNM tidak dijangka menimbangkan penurunan kadar dalam kalangan bank pusat Asia,” katanya kepada Bernama.

Sementara itu, ketua ahli ekonomi Bank Muamalat Malaysia Bhd Mohd Afzanizam Abdul Rashid berkata petunjuk teknikal menunjukkan kemungkinan pembetulan dalam pergerakan dolar AS/ringgit tetapi setakat ini ia belum menjadi kenyataan.

“Keputusan FOMC pada malam ini penting kerana Rizab Persekutuan AS juga akan mengumumkan unjuran data suku tahun terbaharunya yang akan membayangkan laluan masa depan kadar dana Fed,” katanya.

Sementara itu, ringgit diniagakan kebanyakannya rendah berbanding kumpulan mata wang utama lain.

Unit tempatan meningkat berbanding yen Jepun kepada 3.3015/3046 daripada 3.3043/3096 pada Selasa tetapi turun berbanding pound Britain kepada 5.8423/8473 daripada 5.7953/8041 dan jatuh berbanding euro kepada 4.9918/9962 daripada 4.9823/9898.

Bagaimanapun, ringgit diniagakan bercampur-campur berbanding mata wang Asean lain.

Ringgit tinggi berbanding rupiah Indonesia kepada 309.8/310.3 daripada 310.2/310.8 dan meningkat berbanding baht Thailand kepada 13.3192/3380 daripada paras 13.3442/3699 pada Selasa.

Bagaimanapun, ia susut berbanding dolar Singapura kepada 3.4433/4465 daripada 3.4399/4454 dan jatuh berbanding peso Filipina kepada 8.26/8.27 daripada 8.24/8.26.


Menteri keluar amaran paras air sungai melebihi tahap bahaya

Paras air di enam sungai utama di empat negeri merekodkan tahap bahaya sehingga jam 1.15 tengah hari ini (12 Oktober 2022), menurut laman sesawang InfoBanjir Jabatan Pengairan dan Saliran (JPS).

Enam sungai itu melibatkan masing-masing dua di Sarawak, dan Selangor, serta masing-masing satu di Negeri Sembilan dan Terengganu.

Dua sungai di Sarawak melibatkan Long Teru di Miri dengan bacaan 8.11 meter (m) melebihi tahap bahaya 8m; dan sungai di Marudi juga di Miri (3.46m melebihi tahap bahaya 3.25m).

Manakala, dua sungai si Selangor membabitkan Sungai Klang di Taman Sri Muda mencatat bacaan 5.01m melebihi tahap bahaya 5m, dan Sungai Langat di Jenderam Hilir, Sepang dengan catatan 11.38m melebihi tahap bahaya 11m.

Sungai Linggi di Pekan Linggi, Negeri Sembilan juga mencatat tahap bahaya apabila merekodkan 3.46m melepasi 3.3m tahap normal.

Di Terengganu, paras air Sungai Terengganu di Kampung Dura, Hulu Terengganu mencatat bacaan 19.42m melebihi tahap bahaya 14.5m.

Sementara itu, air di tujuh sungai di Selangor, Negeri Sembilan, Johor, Kedah dan Melaka, pula mencatat paras melebihi tahap amaran.

Sungai berkenaan ialah Sungai Similajau di Sarawak; Sungai Linggi di Sua Betong, Port Dickson (Negeri Sembilan); Sungai Kesang di Telok Rimba dan Sungai Tangkak di Kampung Seri Makmur, Tangkak (Johor); Sungai Anak Bukit di Jambatan TAR, Kota Setar (Kedah); serta Sungai Melaka di Batu Hampar, Melaka Tengah dan Sungai Kesang di Telok Rimba, Jasin (Melaka).

Pada masa sama, 19 sungai di Sarawak, Negeri Sembilan, Johor, Pahang dan Kelantan pula mencatat paras melebihi tahap waspada.

Sementara itu, Menteri Alam Sekitar dan Air kerajaan sementara, Datuk Seri Tuan Ibrahim Tuan Man hari ini berkata amaran telah dikeluarkan mengenai paras air di lembangan Sungai Klang.

Dalam satu catatan di akaun Twitternya beliau berkata air telah mencapai paras berbahaya.

“Air berada pada paras 31.21m di stesen Sungai Gombak di Jalan Tun Razak memandangkan lembangan dan sub lembangan utama Sungai Klang di Sungai Gombak telah mencecah paras berbahaya,” katanya.


Rakyat Kuwait mula mengundi pilih Parlimen baharu

Rakyat Kuwait pada Khamis mula mengundi bagi memilih perwakilan baharu dalam pilihan raya parlimen di negara Teluk itu.

Pusat mengundi dibuka seawal 8 pagi waktu tempatan (0600GMT) dan ditutup 8 malam (1800GMT), lapor Agensi Anadolu menurut Bernama.

Kira-kira 795,911 pengundi layak mengundi bagi memilih 50 ahli parlimen baharu daripada 305 calon yang bertanding, menurut suruhanjaya pilihan raya

Bulan lalu, Putera Mahkota Sheikh Meshal al-Ahmad al-Sabah, yang menggalas tugas sebagai emir, bertindak membubarkan Perhimpunan Kebangsaan akibat pertikaian politik antara kerajaan dan badan perundangan.

Perhimpunan Kebangsaan ialah lembaga perundangan bagi negara Teluk dan diberi mandat untuk meneliti tugas eksekutif serta merangka undang-undang, dan akan dikuat kuasa selepas mendapat kelulusan pemerintah.


Persediaan buka Parlimen, lebih 400 petugas mula diberi vaksinasi

Putrajaya mengambil langkah persediaan bagi membuka sidang Parlimen dengan lebih 400 petugas diberikan vaksinasi Covid-19 bermula hari ini, kata Khairy Jamaluddin Abu Bakar.

Menteri Penyelaras Program Imunisasi Covid-19 Kebangsaan (PICK) itu berkata langkah persediaan awal itu diambil memandangkan sidang Dewan Rakyat dan Dewan Negara yang akan ditentukan tidak lama lagi.

“Kami mahu memastikan bahawa setiap petugas Parlimen mendapat perlindungan sewajarnya bagi mengelak daripada jangkitan berlaku,” katanya dalam sidang media perkembangan PICK bersama Menteri Kesihatan Datuk Dr Adham Baba hari ini lapor Bernama.

Mengulas lanjut Khairy berkata pemberian vaksin itu turut meliputi kakitangan Parlimen dan staf yang terlibat dengan pencucian dan kantin.

Jelasnya setiap Ahli Parlimen juga telah diberitahu bahawa staf yang akan mengiringi mereka ke Dewan Rakyat dan Dewan Negara juga layak untuk terima vaksin.

“Dengan harapan apabila Parlimen bersidang nanti semua telah divaksinasi,” katanya.

Dalam perkembangan lain, Khairy berkata Malaysia bakal menerima satu juta dos vaksin Astrazeneca sumbangan kerajaan Jepun esok dan satu juta lagi vaksin Pfizer dari Amerika Syarikat pada Jumaat.

Jelasnya Malaysia amat mengalu-alukan dan menghargai sumbangan berkenaan yang melambangkan keprihatinan serta kepercayaan kedua-dua negara itu terhadap kerajaan Malaysia dalam usaha memerangi COVID-19 di negara ini dan sebagai sokongan terhadap program imunisasi global.

“Bekalan ini akan dapat memperhebat PICK dan bantu Malaysia mencapai nilai-nilai ambang yang digariskan dalam Pelan Pemulihan Negara (PPN). Kesemua vaksin yang telah diperoleh akan diedarkan segera ke semua fasiliti dan PPV untuk kegunaan PICK dalam masa terdekat,” katanya.

Beberapa PPV mega juga akan mula beroperasi pada kadar lebih tinggi hari ini dengan pelaksanaan suntikan dos kedua, antaranya PPV KLCC yang kapasitinya akan meningkat kepada 8,000 dos suntikan sehari dan PPV Setia City akan meningkat kepada 6,000 dos suntikan sehari, kata Khairy.

“Semua fasiliti terlibat telah dipersiapkan untuk menampung kadar vaksinasi lebih tinggi bagi memastikan kelancaran operasi dan untuk mengelakkan kesesakan di PPV mega kita,” katanya.


‘Pegawai LHDN’ lesapkan RM15.26j dalam tempoh lima bulan

Lembaga Hasil Dalam Negeri (LHDN) sedang menyiasat 556 aduan membabitkan kerugian lebih RM15.26 juta akibat macau scam dengan menyamar sebagai ‘pegawai LHDN’ bagi tempoh 1 Januari hingga 27 Mei lalu.

Dalam satu kenyataan hari ini, LHDN berkata, sindiket itu menggunakan modus menerusi panggilan telefon yang memperkenalkan diri sebagai pegawai LHDN dan menyatakan syarikat atau perniagaan mangsa mempunyai tunggakan cukai yang perlu diselesaikan.

“Mangsa yang akan terkeliru dengan panggilan ini kebiasaannya membuat penafian dan seterusnya panggilan akan disambungkan kepada individu menyamar sebagai polis, pegawai Bank Negara Malaysia (BNM) atau pegawai penguat kuasa lain dengan memaksa mangsa untuk membuat laporan rasmi.

“Mangsa kemudian dikaitkan pula dengan kegiatan pengubahan wang haram, pengedaran dadah atau kegiatan jenayah lain sehinggakan mereka menjadi panik dan diminta untuk menyerahkan maklumat perbankan termasuk nombor Kod Pengesahan Transaksi (TAC) atau Kata Laluan Guna Sekali (OTP),” katanya.

Katanya, mangsa hanya menyedari ditipu selepas mendapati wang dalam akaun sudah dipindahkan ke akaun pihak ketiga selain suspek tidak dapat dihubungi.

“LHDN tidak membincangkan hal berkaitan percukaian melalui panggilan telefon peribadi sebaliknya permohonan maklumat daripada pembayar cukai dan arahan pembayaran cukai tertunggak akan dilakukan melalui surat atau e-mel rasmi menggunakan domain @hasil.gov.my.

“Selain itu, pembayar cukai hendaklah memastikan bayaran cukai pendapatan dan cukai keuntungan harta tanah dibuat kepada Ketua Pengarah Hasil Dalam Negeri atau LHDN, manakala bayaran duti setem dibayar kepada pemungut duti setem,” katanya.

Sehubungan itu, LHDN meminta orang ramai supaya sentiasa berwaspada dengan sindiket penipuan macau scam yang giat memperdayakan mangsa.

Orang ramai dinasihatkan supaya lebih berhati-hati dan membuat pengesahan dengan LHDN terlebih dahulu terhadap setiap panggilan, e-mel atau surat meragukan dengan menghubungi talian

Hasil Care Line atau pegawai yang boleh disemak senarainya pada portal rasmi www.hasil.gov.my atau hadir ke cawangan berhampiran.


UK berdepan bahaya, Omicron datang bagai kereta api ekspres

Kerajaan United Kingdom (UK) didakwa menolak gesaan pakar perubatan dan saintis supaya langkah kawalan dan sekatan mencegah penularan Covid-19, terutama varian Omicron, dilaksanakan segera sebelum sambutan perayaan Krismas dan Tahun Baharu.

Ketua Penasihat Sains UK, Sir Patrick Vallance dilaporkan menasihati Kabinet Boris Johnson supaya dilaksanakan segera perintah sekatan bagi mengurangkan kadar jangkitan dan tekanan terhadap Perkhidmatan Kesihatan Kebangsaan (NHS).

Pakar perubatan dan saintis menyifatkan penularan varian Omicron seperti pergerakan ‘kereta api ekspres’, namun Kabinet Britain dilapor menolaknya.

Bagaimanapun, kira-kira sepertiga daripada menteri UK – termasuk Johnson – menentang cadangan dan langkah sekatan itu, menurut laporan The Times.

Penolakan itu dibuat setelah Setiausaha Kesihatan Sajid Javid tidak menolak kemungkinan langkah kawalan sempena Krismas akan diambil.

Minggu lalu, jangkitan harian Covid-19 di UK meningkat dan mencapai rekod tertinggi sebanyak 93,045 kes, dengan saintis memberi amaran tentang ancaman serius yang ditimbulkan oleh Omicron.

Seorang lagi penasihat saintifik kerajaan UK, Profesor Stephen Reicher berkata varian baharu itu datang ke UK seperti kereta api ekspres kerana kadar kebolehjangkitannya yang tinggi selain paling cepat merebak.

Beliau berharap kerajaan UK menyampaikan mesej yang jelas dan baik kepada rakyat negara itu mengenai bahaya krisis disebabkan Omicron.

Profesor Universiti Oxford, Professor Carl Heneghan berkata UK berada dalam bahaya jika tidak mengambil tindakan segera kerana penularan Covid-19 yang berbeza sekarang.

Memberitahu dalam rancangan Radio 4 BBC hari ini beliau berkata, keadaan kini berbeza berbanding tahun lalu di mana jumlah kemasukan ke hospital adalah berkurangan. – Agensi


Bukit Aman siasat ASP tiktok dalam operasi di pusat hiburan

Jabatan Integriti dan Pematuhan Standard (JIPS) Bukit Aman diarah membuat siasatan secara menyeluruh berhubung seorang pegawai polis wanita membuat rakaman video secara langsung menerusi aplikasi TikTok ketika operasi di sebuah pusat hiburan.

Timbalan Ketua Polis Negara Datuk Razarudin Husain berkata setakat ini pihaknya tidak menerima laporan namun meminta JIPS melakukan siasatan dalaman.

Beliau berkata tindakan pegawai polis wanita yang mengetuai operasi berkenaan membuat TikTok secara langsung adalah tidak wajar, lapor Bernama.

“Untuk apa dia (pegawai polis wanita) buat siaran langsung TikTok semasa operasi? Perkara itu tidak sepatutnya berlaku,” katanya.

Sementara itu Pengarah JIPS Bukit Aman Datuk Azri Ahmad berkata pihaknya sudah mengambil maklum dan siasatan lanjut berhubung perkara itu sedang dijalankan.

“JIPS akan menyiasat dari segi prosedur operasi standard (SOP) yang digunakan oleh Narkotik (Jabatan Siasatan Jenayah Narkotik) semasa serbuan. Maksud saya adakah peraturan secara umum membenarkan (membuat siaran langsung TikTok).

“Siasatan dibuat mengikut Peraturan-Peraturan Pegawai Awam (Kelakuan dan Tatatertib) 1993. Ini adalah aduan dan arahan pertama kali JIPS terima kerana ia lain daripada kesalahan sebelum ini seperti anggota menari ketika beruniform,” katanya.

Berhubung arahan larangan penggunaan media sosial ketika bertugas, Azri berkata beliau tidak dapat mengulas lanjut dan pihaknya akan meneliti semula bentuk arahan itu.

Media melaporkan pada Ogos 2020 PDRM pernah mengeluarkan arahan melarang pegawai kanan dan pegawai rendahnya memuat naik perkongsian peribadi semasa berpakaian seragam di platform media sosial.

Azri berkata pihaknya menerima banyak kecaman daripada netizen yang mengkritik tindakan pegawai polis wanita berkenaan yang disifatkan mencemarkan imej PDRM dan dibuat semata-mata atas tujuan publisiti.

Terdahulu tular sebuah video berdurasi satu minit 38 saat yang memaparkan pegawai wanita berpakaian jaket seragam operasi PDRM berpangkat ASP menerangkan tentang sebahagian skop kerjanya menjalankan serbuan dan pemeriksaan.


422 daripada pesakit baharu Covid-19 hari ini dalam kategori 3 hingga 5

Sebanyak 282 pesakit, termasuk 44 bukan warganegara Malaysia, meninggal dunia di seluruh negara dalam tempoh 24 jam sehingga 12 tengah hari tadi akibat kompilasi Covid-19.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif kes sejak awal tahun lalu kepada 16,664 kematian.

Pada masa sama katanya, 18,465 lagi pesakit disahkan sembuh menjadikan keseluruhannya 1,461,727 kes sembuh daripada 1,746,254 kes positif.

“Sebanyak 267,863 kes lagi masih aktif. Seramai 1,005 pesakit kini dirawat di unit rawatan rapi dengan 464 memerlukan bantuan alat pernafasan.

Sebanyak 98 kes meninggal sebelum dibawa ke hospital (BID) juga dilaporkan. Ini termasuk 35 bukan warganegara Malaysia,” katanya dalam kenyataan hari ini.

Terdahulu beliau memaklumkan 20,897 jangkitan baharu dikesan dalam tempoh itu, termasuk 2,570 membabitkan individu bukan warganegara Malaysia.

“Daripada 20,897 kes harian yang dilaporkan pada hari ini, sebanyak 422 kes atau 2.0 peratus adalah daripada kategori 3, 4 dan 5, manakala sebanyak 20,475 kes (98.0 peratus) lagi adalah terdiri daripada kategori 1 dan 2.

“Secara keseluruhan, 15,371 kes atau 73.6 peratus daripada jumlah kes yang dilaporkan pada hari ini tiada atau tidak lengkap vaksinasi,” katanya.

Mengenai kadar kebolehjangkitan Dr Noor Hisham berkata berdasarkan data terkini pada 30 Ogos 2021, nilai RT Malaysia adalah sebanyak 1.02.

Katanya, negeri yang mencatatkan nilai RT yang tertinggi adalah Perlis (nilai RT 1.22), diikuti oleh Sarawak (nilai1.19), dan Sabah (nilai RT 1.12).

“Semua negeri mencatatkan nilai RT melebihi 1.0 kecuali Melaka, Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.

Jumlah keseluruhan kluster juga meningkat kepada 4,731 setelah 22 lagi kluster baharu dikesan. Sehingga kini, 3,256 kluster telah ditamatkan manakala 1,475 lagi masih aktif.

Beliau berkata 11 daripada kluster itu membabitkan tempat kerja dengan 287 kes, komuniti (lapan kluster, 197 kes), kumpulan berisiko tinggi (dua kluster, 45 kes) yang dilaporkan di Selangor dan Kedah, dan satu kluster pusat tahanan yang melibatkan 185 kes di Sepang

Empat kluster tempat kerja dikesan di Johor, masing-masing dua di Kelantan, Pahang dan Selangor, dan satu di Sabah.

Kelantan juga merekodkan empat kluster komuniti, manakala masing-masing satu di Pahang, Sabah, Terengganu dan Johor.


Proton catat jualan tertinggi dalam tempoh sembilan tahun pada Ogos

Proton Holdings Bhd mencatatkan jualan terbaik mengikut bulan pada Ogos 2022 sejak Julai 2013.

Dalam satu kenyataan pada Jumaat (2 September), pembuat kereta nasional itu berkata, bagi lapan bulan pertama tahun ini, ia telah mencatatkan jualan sebanyak 87,481 unit berbanding 62,637 unit pada 2021, iaitu peningkatan sebanyak 39.7 peratus.

Berkenaan dengan jadual jualan automotif nasional, Proton berkata ia mengekalkan kedudukan kedua dan mencapai anggaran pasaran sebanyak 23.7 peratus untuk Ogos, manakala pasaran tahun sehingga kini (YTD) meningkat kepada 19.5 peratus.

Proton berkata anggaran jumlah volum industri (TIV) bagi bulan itu ialah 66,900 unit (36.7 peratus lebih daripada Julai) kerana jenama automotif terus menghantar unit kepada pelanggan yang membuat tempahan semasa tempoh insentif cukai jualan dan perkhidmatan (SST).

Menurut Proton, walaupun pelancaran baharu saingan langsung daripada jenama lain baru-baru ini, kedudukannya di bahagian atas segmen kenderaan utiliti sukan (SUV) kekal tidak dicabar.

Ia berkata Proton X50 mencapai bulan ketiga berturut-turut di mana penghantaran melepasi ambang 4,000 unit dengan 4,329 unit dihantar pada Ogos.

Proton X70 menyokong prestasi dengan 1,555 unit, mengekalkan kedudukannya sebagai peneraju jualan untuk SUV segmen C dan melonjakkan jumlah jualan SUV pada Ogos untuk Proton kepada 5,884 unit.

Jualan SUV Proton kini berjumlah 37,489 unit untuk lapan bulan pertama 2022, katanya.

Timbalan Ketua Eksekutif Proton Roslan Abdullah berkata dengan baki empat bulan pada 2022, operasi pengeluaran pengeluar kereta itu telah stabil.

“Secara kritisnya, bekalan komponen kami kini lebih konsisten dan diurus dengan lebih baik bagi memastikan kami dapat menghasilkan sebanyak mungkin kereta.

“Dengan itu, kami telah mengambil inisiatif untuk meningkatkan bilangan penghantaran lebih 100 peratus menjelang akhir tahun ini,” katanya.


Dr Mahathir dakwa Najib mungkin mahu diampunkan tanpa masuk penjara

Tun Dr Mahathir Mohamad tidak menolak Datuk Seri Najib Razak mungkin cuba mendapatkan pengampunan penuh tanpa masuk penjara walaupun sudah disabitkan dengan hukuman berhubung jenayah dilakukan bekas Perdana Menteri (PM).

Pengerusi Pejuang itu mendakwa Najib sebenarnya masih mahu bertanding dalam pilihan raya umum (PRU) untuk menjadi PM semula walaupun sudah disabitkan bersalah di mahkamah berhubung kes penyelewengan dana SRC International Sdn Bhd dan sedang dibicarakan atas puluhan pertuduhan jenayah ketika ini.

“Saya tidak fikir Najib menggemari idea untuk masuk penjara. Dia mahu diampunkan tanpa masuk penjara.

“Sudah tentu hanya Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang boleh memaafkannya,” katanya dalam siaran di Facebook rasminya pada Khamis.

Jelas Dr Mahathir yang juga Ahli Parlimen Langkawi itu lagi, Mahkamah Persekutuan akan mendengar rayuan berhubung perkara berkenaan sebelum keputusan dibuat.

“Jika dapatan tidak sebulat suara, kemungkinan pengampunan akan diberikan. Ini adalah hasrat orang rasuah yang percaya bahawa kerajaan yang rasuah akan bertolak ansur dengan rasuah mereka,” ujarnya.

Dalam pada itu, beliau berkata, ramai pengundi yang merasakan bahawa mereka tidak mempunyai alternatif lain dalam memilih pemimpin memandangkan semua ahli politik korup.

“Nasib baik perkara itu tidak begitu benar. Terdapat ahli politik yang tidak rasuah, cintakan negara mereka, dan mahu Malaysia sekali lagi menjadi Harimau Asia.

“Terdapat juga pertubuhan bukan kerajaan yang mahukan Malaysia menjadi sebuah negara yang hebat. Malangnya NGO bukan parti politik,” menurutnya lagi.

Jelasnya, cara terbaik untuk NGO mencapai perjuangan mereka dalam membersihkan kerajaan adalah dengan mengundi ahli politik bersih yang tidak berkuasa sekarang tetapi mahu negara pulih sebagai Harimau Asia.

Untuk rekod, Najib sebelum ini sudah dijatuhi hukuman bersabit kesalahan menyeleweng dana SRC International, sebuah anak syarikat 1Malaysia Development Berhad (1MDB).


Ura-ura bubar Parlimen: Sah PM menghadap Agong Khamis

Ura-ura Parlimen akan dibubarkan segera dan Pilihan Raya Umum Ke-15 (PRU-15) akan diadakan – tidak kira musim tengkujuh dan banjir atau tidak – semakin panas setelah Datuk Seri Ismail Sabri Yaakob mengesahkan akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Khamis, 6 Oktober 2022.

Bagaimanapun, Perdana Menteri (PM) enggan mengesahkan sama ada beliau akan membentangkan tarikh pembubaran Parlimen bagi membolehkan Pilihan Raya Umum Ke-15 (PRU-15) akan diadakan.

Untuk rekod, kerajaan akan membentangkan Bajet 2023 pada sidang Parlimen Jumaat ini (7 Oktober 2023) lebih awal daripada kebiasaan pada tahun-tahun sebelum ini.

“Ada orang kata (pembubaran Parlimen akan dilakukan) sebelum (pembentangan Bajet 2023), ada yang kata selepas bajet pada Isnin.

“Yang lain kata bulan ini atau November malah tahun depan,” katanya menurut NST.

Beliau berkata demikia kepada pemberita selepas menghadiri program Idea Bina Negara (IBN) Anak Muda Keluarga Malaysia di Dewan Agong Tuanku Canselor, Universiti Teknologi Mara, di Shah Alam, hari ini.

Beliau berkata tiada parti politik boleh mempengaruhi PM dalam membubarkan Parlimen bagi memberi laluan kepada PRU.

Beliau berkata walaupun sesiapa sahaja boleh memberikan cadangan dan pandangan mengenai perkara itu, ia tetap menjadi prerogatif PM.

“Tarikh pembubaran Parlimen tidak pernah dibincangkan secara terbuka sama ada dalam parti atau dengan pihak lain.

“Hanya PM mempunyai kuasa untuk mencadangkan supaya Parlimen dibubarkan, tetapi keputusannya terletak pada Yang di-Pertuan Agong.”

Sabtu lalu, Setiausaha Agung PAS Datuk Seri Takiyuddin Hassan berkata PM perlu berbincang terlebih dahulu dengan anggota Jemaah Menteri berhubung pembubaran Parlimen bagi membolehkan PRU-15 diadakan.

Menurutnya Jemaah Menteri boleh memberikan pandangan berhubung perkara tersebut sebelum Perdana Menteri membawa cadangan itu kepada Yang di-Pertuan Agong untuk mendapat perkenan.

“Perdana Menteri kena bawa ke Kabinet, biar Kabinet putuskan. Jemaah menteri akan tentukan dan Perdana Menteri akan menasihati Agong untuk membubarkan (Parlimen) atau tidak,” kata Takiyuddin yang juga Menteri Tenaga dan Sumber Asli.

Mengulas lanjut, Ismail Sabri juga berkata memorandum persefahaman (MoU) dengan pembangkang akan sah sehingga Parlimen dibubarkan.

Beliau berkata, walaupun pembangkang boleh memberikan pendapat mereka mengenai pembubaran Parlimen, ia tidak boleh mempengaruhi keputusan PM.

“Sudah tentu, kami mendengar pandangan orang lain, tetapi keputusan untuk mencadangkannya masih menjadi prerogatif PM.”

Parlimen ke-14 pertama kali bersidang pada 16 Julai 2018 dan akan dibubarkan secara automatik pada Jun tahun depan, dengan PRU-15 boleh diadakan sebelum 14 September 2023.

Beberapa pemimpin politik, termasuk Presiden PAS Tan Sri Abdul Hadi Awang dan Penasihat DAP Lim Kit Siang, berkata PRU-15 tidak harus disegerakan, memetik kebimbangan ekonomi dan musim tengkujuh yang akan menjejaskan rakyat dan jentera kerajaan.

Mengenai masa depan kerjasama politik PAS-UMNO, Ismail Sabri menafikan bahawa rundingan kedua-dua komponen Muafakat Nasional gagal.

“Keputusan itu tidak boleh diputuskan selepas hanya satu mesyuarat. Ia hanya akan gagal jika kita berkata demikian.”

Sabtu lalu, Presiden UMNO Datuk Seri Ahmad Zahid Hamidi berkata UMNO meletakkan tiga syarat kepada PAS dalam memperkukuh kerjasama rasmi antara dua parti itu bagi menghadapi PRU-15.

Tiga syarat berkenaan ialah:

PAS perlu keluar daripada gabungan Perikatan Nasional (PN); memutuskan hubungan politik dengan Bersatu; dan mengisytiharkan secara rasmi ‘mufaraqah’ berkenaan dan bukan hanya sekadar retorik politik.


Kertas Putih Kesihatan kalis masa depan akan disediakan, kata Khairy

Sistem kesihatan Malaysia sedang bergelut untuk memenuhi keperluan semasa penduduk, sama seperti negara-negara lain di seluruh dunia yang menghadapi masalah yang sama.

Menteri Kesihatan Khairy Jamaluddin berkata sistem kesihatan semasa boleh dikatakan terperangkap dalam paradigma masa lalu dan penambahbaikan tambahan kepada model lama tidak lagi mencukupi.

“Terdapat cukup tanda bahawa sistem kesihatan kita sedang bergelut untuk memenuhi keperluan kesihatan semasa penduduk, masalah yang dihadapi oleh banyak negara di seluruh dunia.

“Keadaan secara semula jadi bertambah buruk semasa pandemik Covid apabila terdapat lonjakan mendadak dalam permintaan untuk penjagaan kesihatan yang mengatasi sistem penjagaan kesihatan.

“Pandemik (Coviud-19) telah membawa banyak isu ke dalam fokus yang lebih mendalam, tidak kurang juga isu kemampanan dan sejauh mana persediaan kita untuk masa depan,” katanya hari ini (11 Jun 2022).

Khairy berkata demikian pada Dialog Kepimpinan Pemikiran Kesihatan Awam: “Penjagaan Kesihatan Awam Pembuktian Masa Depan” yang diadakan di Sekolah Kesihatan Awam NUW Saw Swee Hock di Singapura, hari ini.

Menurutnya peneguhan masa depan memerlukan negara membuat beberapa perubahan struktur yang ketara terhadap cara sistem penjagaan kesihatan disusun, dibiayai dan ditadbir.

“Kita perlu membina semula dengan lebih baik ke arah daya tahan, ke arah sistem kesihatan berdaya tahan yang mampu menyerap kejutan seperti kecemasan kesihatan awam, mengurus cabaran demografi seperti populasi yang semakin tua dan menangani kesan perubahan iklim,” katanya.

Beliau berkata Malaysia sedang dalam usaha membangunkan Kertas Putih Kesihatan yang bertujuan untuk membuat kes bagi perubahan struktur sistem penjagaan kesihatan negara kalis masa depan.

Khairy menambah Kementerian Kesihatan (KKM) sedang melihat pembaharuan yang melibatkan empat bidang – kesaksamaan akses; pembiayaan penjagaan kesihatan yang mampan; tadbir urus, pengawasan, dan akauntabiliti; serta membawa ‘kesihatan’ kembali kepada penjagaan kesihatan.

Beliau menjelaskan bahawa untuk kesaksamaan akses, terdapat keperluan untuk perkongsian awam-swasta yang lebih besar.

“Saya harus akui, sektor awam dan swasta masih belum bersepadu dengan baik. Sistem dwi penjagaan kesihatan Malaysia terbahagi dua, dengan sektor awam yang dibiayai terutamanya oleh cukai, dan sektor swasta dengan bayaran untuk perkhidmatan berada pada landasan yang selari, dibiayai terutamanya melalui insurans persendirian yang bermotifkan keuntungan dan bayaran luar.

“Sektor awam menampung dua pertiga kes pesakit luar dan pesakit dalam, tetapi 75 peratus pakar di Malaysia adalah dalam sektor swasta.

“Sumber, beban kerja dan data tidak mudah dikongsi antara kedua-dua sektor, menyebabkan kelewatan dalam diagnosis dan rawatan, penyiasatan berulang yang tidak perlu dan kos tambahan.

Beliau berkata KKM sedang merancang untuk mengembangkan perkongsian awam-swasta untuk memaksimumkan semua kapasiti penjagaan kesihatan sedia ada di negara ini dengan berkesan.

Beliau menambah bahawa perkongsian erat antara sektor juga boleh meningkatkan pilihan rawatan untuk kumpulan berpendapatan rendah dan sederhana, termasuk perkhidmatan kesihatan mulut, perkhidmatan perubatan tradisional dan pelengkap yang didorong terutamanya oleh sektor swasta.

Untuk masa depan di Malaysia ketanya, beberapa perubahan struktur perlu berlaku termasuk pembangunan model pembayaran yang boleh dilaksanakan, mengukuhkan pembelian strategik, memastikan pemetaan permintaan yang baik serta menyediakan proses dan alat yang lebih baik untuk rujukan dan perundingan yang merangkumi rekod perubatan elektronik yang boleh dikongsi.

“Sebagai langkah pertama, salah satu pembaharuan struktur utama yang sedang dikaji oleh Malaysia adalah untuk memberikan autonomi operasi yang lebih besar kepada hospital awam kita, supaya institusi utama yang terbeban dan terkekang ini diberi ruang untuk lebih responsif kepada perubahan keperluan penduduk.

“Kami berhasrat untuk perubahan ini turut memudahkan integrasi yang lebih baik dan perkongsian awam-swasta.”

Mengenai pembiayaan penjagaan kesihatan yang mampan, beliau berkata sistem penjagaan kesihatan awam secara kronik kekurangan pembiayaan, yang mengakibatkan banyak isu.

“Daripada kekurangan kakitangan kepada infrastruktur yang tidak diselenggara dengan baik kepada peralatan usang.

“Dengan dana awam yang diuruskan secara terhad, peluang untuk mengintegrasikan sektor awam dan swasta melalui pembelian strategik juga amat terhad. Semua isu ini menyumbang kepada pembayaran yang tinggi.”

Beliau berkata kerajaan sedang berbincang untuk menaikkan peruntukan untuk perbelanjaan penjagaan kesihatan bagi menyelesaikan isu itu.

“Jumlah perbelanjaan penjagaan kesihatan Malaysia kepada nisbah KDNK (Keluaran Dalam Negara Kasar), pada 4.7 peratus, jauh di bawah purata negara berpendapatan sederhana sebanyak 6.6 peratus.

“Jika anda menanggalkannya dan anda melihat perbelanjaan Malaysia untuk penjagaan kesihatan sektor awam adalah pada 2.6 peratus daripada KDNK, juga di bawah purata 4 peratus KDNK dalam kalangan negara berpendapatan sederhana dan di bawah 5-6 peratus daripada KDNK yang disyorkan oleh Pertubuhan Kesihatan Sedunia.”

Beliau menambah Malaysia memerlukan dana penjagaan kesihatan khusus yang kedua-duanya dibiayai cukai dan disokong oleh sumbangan daripada rakyat yang mampu jika negara mahukan sistem penjagaan kesihatan yang kalis masa depan.

“Salah satu misi kritikal Kertas Putih Kesihatan Malaysia adalah untuk mengemukakan penyataan hasrat tentang bagaimana model penjagaan kesihatan negara boleh diletakkan pada landasan yang mampan, pada masa sama menangani kebimbangan sah masa lalu mengenai seni bina, fasa, kos dan tadbir urus reformasi ini,” katanya.

Mengenai tadbir urus, pengawasan dan akauntabiliti, beliau berkata kementerian akan mendapatkan sokongan dua parti bagi cadangan pembaharuan yang terkandung dalam Kertas Putih Kesihatan dengan membentangkan Kertas Putih itu di Parlimen.

“Untuk menjadi jelas, masih terdapat banyak butiran dan pelan tindakan yang perlu diusahakan dalam tahun-tahun akan datang.


Tajuddin mampu rapatkan hubungan dua hala Malaysia-Indonesia: Nazri

Seorang Ahli Parlimen (MP) veteran UMNO, Datuk Seri Nazri Aziz menggesa semua pihak tidak prejudis berhubung lantikan rakan separtinya, Datuk Seri Tajuddin Abdul Rahman sebagai Duta Malaysia ke Indonesia.

MP Padang Rengas itu berkata tidak adil untuk membuat ramalan dengan menganggap Tajuddin tidak layak untuk dilantik ke jawatan penting itu dan menyatakan keyakinan MP Pasir Salak itu mampu mengukuhkan hubungan rapat antara Malaysia-Indonesia.

“Jangan meramal perkara yang belum berlaku…jangan prejudis. Tajuddin mampu rapatkan hubungan dua hala KL-Jakarta. Beliau sudah terbukti diterima oleh penduduk di Pasir Salak selama beberapa penggal.

“Pengundi Pasir Salak memilih beliau selama berpenggal-penggal, ini buktinya beliau mampu ambil hati sesiapa sahaja,” katanya dipetik laporan portal FMT.

Untuk rekod, Tajuddin menjadi MP Pasir Salak sejak Mac 2008 hingga kini.

Selain Nazri, MP Jempol Datuk Seri Salim Sharif juga senada dengan Nazri yang menyifatkan tidak adil untuk menghukum hanya kerana kesilapan dilakukannya semasa menjawat jawatan Pengerusi Prasaran sebelum ini.

“Kita tidak boleh menghukum kalau kesilapan dah berlaku, tetapi itu mungkin iktibar kepada beliau (belajar) untuk perbaiki hubungan (dua hala)…dan tidak melakukan apa-apa yang boleh mencetuskan keadaan tidak baik dalam hubungan KL-Jakarta,” katanya.

Jawatan Duta Besar Malaysia ke Indonesia kini kosong dengan yang terakhir disandang diplomat Datuk Zainal Abidin Bakar.

Ketika ini, Kuasa Usaha Sementara Kedutaan Besar Malaysia di Indonesia, Adlan Mohd Shaffieq mengetuai anggota kedutaan di negara berkenaan.

Ahli politik berusia 74 tahun itu sebelum ini dipecat daripada jawatannya sebagai pengerusi Prasarana berikutan kenyataan yang dianggap tidak sensitif selepas insiden perlanggaran LRT di Kuala Lumpur yang menyebabkan berpuluh-puluh penumpang cedera.

Awal bulan lepas, bekas diplomat Dennis Ignatius menyatakan bahawa kekosongan jawatan yang tidak diisi untuk jawatan tertinggi dalam perwakilan Malaysia di luar negara telah menimbulkan persoalan mengenai hal ehwal domestik di Kementerian Luar.


Bekas Ketua Hakim ingatkan Zahid, ahli MT tak jadi Pak Pandir Moden

Kemelut politik yang dicetuskan susulan keputusan mesyuarat Majlis Tertinggi (MT) UMNO malam tadi dibimbangi akan menyebabkan teraju pentadbiran Kerajaan Malaysia kembali semula kepada Pakatan Harapan (PH).

Dan jika itu yang berlaku, bekas Ketua Hakim Negara Tun Abdul Hamid Mohamad berkata, Presiden UMNO, Datuk Seri Ahmad Zahid Hamidi dan ahli MT yang menyokongnya mesti bertanggungjawab kepada bangsa Melayu.

Beliau berkata demikian ketika mengulas kenyataan Zahid bahawa UMNO tidak akan menyokong usaha mencalonkan Datuk Seri Anwar Ibrahim sebagai Perdana Menteri atau kerajaan ditunjangi DAP-PH.

Beliau mempersoalkan adakah boleh seseorang yang berada di luar PH dan Perikatan Nasional (PN) mendapat manjoriti bagi menubuhkan kerajaan dan mengekalkannya.

Beliau mengingatkan bahawa PH masih mantap dengan bilangan Ahli-Ahli Parlimen, termasuk Pejuang, yang mungkin mempunyai majoriti, sedangkan kerajaan PN tanpa UMNO besar kemungkinan akan kehilangan majoriti.

Beliau turut bertanya dari mana kerajaan baharu tajaan UMNO akan mendapat majoriti jika tanpa sokongan PH dan PN.

“Saya khuatir, tindakan UMNO itu akan menyerah balik kerajaan yang diperolehi daripada PH itu kepada PH semula. Jika itu berlaku, Datuk Seri Zahid Hamidi dan Ahli-Ahli MKT yang menyokongnya bertanggungjawab kepada bangsa Melayu. Mereka adalah Pak Pandir Moden.

“Sama-samalah kita tunggu untuk melihat kedatangan semula political genius atau Pak Pandir Moden. Yang menakutkan ialah pertaruhannya terlalu besar: masa depan bangsa Melayu,” katanya mengulas keputusan diumumkan Zahid di mana UMNO menarik balik sokongan kepada kerajaan Perikatan Nasional (PN) pimpinan Tan Sri Muhyiddin Yassin, sambil mendesak Perdana Menteri meletak jawatan.

Abdul Hamid juga berkata kesan penarikan sokongan terhadap kerajaan PN tidak menyebabkan Muhyiddin kehilangan jawatan Perdana Menteri dan kerajaan PN tumbang.

“Ini kerana, pertama keputusan itu adalah keputusan parti. Walaupun Ahli-Ahli Parlimen UMNO sepatutnya turut menarik diri daripada menyokong Kerajaan PN, mereka tidak semestinya akan berbuat demikian. Mungkin mereka akan dipecat dari parti, tetapi mereka masih tetap boleh menyokong Kerajaan PN.

“Kedua, kita tidak tahu sama ada terdapat Ahli-Ahli Parlimen pembangkang yang mungkin mengubah fikiran dan menyokong Kerajaan PN.

“Ketiga, selagi Tan Sri Muhyiddin tidak meletak jawatan atau Yang di-Pertuan Agong tidak melantik Perdana Menteri baharu, Tan Sri Muhyiddin masih menjadi Perdana Menteri,” katanya.

Ikuti tulisan penuh beliau dalam ruang Rencana Agenda Daily